
allinna koguduse orel on koju jõudnud. Küllap puudutab 

see sündmus rohkem Tallinna kogudust ja mitte niivõrd 

kogu Eesti Metodisti Kirikut. Vestlustest oma koguduse 

inimestega tean ka, et Tallinna koguduseski leidub neid, 

keda oreli tulemine pole niiväga puudutanud või kes lausa 
otsesõnu on ütelnud, et nende arvates oleks kogudus võinud üldlaule 
klaveri saatel laulma jäädagi. Midagi pole teha, me oleme erinevad ka 
niisuguse margapuuga mõõdetuna ja küllap on see hea, vastasel juhul 
oleks maailm üks üpris üksluine paik. 

Toimetaja meelevalda kasutades ja isiklikust sümpaatiast tulenevalt 
olen suurema osa 2011. aasta jõulunumbrist siiski eraldanud orelile. 
Toetuseks siinkohal EMK arengukava rakendusplaani viimane punkt 
(5.6.3.4), mis teeb ülesandeks jagada ajakirjas ka meie edulugusid. Ja 
mida muud see Hugo Lepnurme mälestusoreli ehitamine lõppkokku- 
võttes siis ikka on kui üks tõeline edulugu. Lugu sellest, kuidas meele- 
tuna tundunud idee kaksteist aastat tagasi inimesed sütitas, kuidas pal- 
jud on väsimatult selle idee teostamise nimel tegutsenud, ja kuidas 
Jumal on neid jõupingutusi õnnistanud, sest inimlikult tundub toona 
püstitatud eesmärk vist küll enamiku tegijate jaoks isegi praegu veel 
unistuste sinilinnuna, mis ratsionaalse mõistuse kiuste mingil imelisel 
viisil on õnnestunud kinni püüda. 

Mulle isiklikult on Tallinna koguduse oreli lugu üks minu Joona- 
kogemustest, nagu ma neid enda jaoks olen kutsuma hakanud. Hindan 
väga orelit ja orelimuusikat, minu jaoks on see Eesti kristliku kultuuri 
ja traditsiooni lahutamatu osa. Võiksin isegi öelda, et minu isiklikud 
kirkaimad kohtumised Jumalaga on toimunud pigem läbi orelimuusi- 
ka kui läbi ratsionaalse sõna. Ometi olin 1999. aastal veendunud, et 
mul on niigi piisavalt kohustusi ja et see keegi, kes meie perest ses 
asjas kaasa peaks lööma, on pigem mu muusikust abikaasa. Mäletan 
oma joonalikku vastupunnimist ja teadlikku kõrvalehoidmist, aga idee 
ja selle taga seisvate inimeste innukus lummas ja tõmbas ikkagi kaasa, 
pani oreli heaks tegutsema nii minus peituva Maarja kui Marta. 

Pühapäevastel teenistustel, kus heliseb orel ja ko- 
guduse ühislaul tundub vägevam kui kunagi varem, 
omandavad hoopis uue tähenduse kas või needki 
psalmisti sõnad (98:4) “Hõisake Issandale, kogu ilma- 
maa, tõstke hõisates häält ja mängige temale!” 

Niikaua kui fookuses on Issand, 
võime rõõmu tunda ka raskustes. 
TEMAGA koos võime kindlalt 
minna ka uude aastasse. 


SUPERINTENDENDILT  HNE 


On aeg häälestada 


süda ja meeled 


Jõulueelsel ajal on kohane meenutada Jeesuse ema 
Maarja ülistuslaulu Issandale (Lk 1:46-50): 


“Mu hing ülistab väga Issandat ja mu vaim rõõmut- 
seb Jumalas, minu Onnistegijas; sest ta on vaada- 
nud oma ümmardaja alanduse peale ... sest minule 
on teinud suuri asju Vägev, ja tema nimi on püha, 
ja tema halastus kestab põlvest põlve neile, kes te- 
da kardavad!” 


Samalaadset ülistust Jumalale kostub ka Jesaja 
suust (61:10): “Ma rõõmutsen väga Issandas, mu 
hing ilutseb mu Jumalas, sest ta on mind riietanud 


päästeriietega.” 


n aeg häälestada süda 
ja meeled Jumalat kiit- 
ma ja ülistama. Mõt- 
teid argistest tegevus- 
test Jumalale suunates 
leiame kindlasti asju, mida Issand 
meiegi elus mööduval aastal on tei- 
nud ja mille eest tänu on ehk liig ka- 
sinaks jäänud. Üle kõige rõõmustame 
aga pääste üle, mille ta meile kingib 
oma Pojas Jeesuses Kristuses. 
Rõõmustamise põhjus ei ole vä- 
listes asjades, meie rõõmustume 
ISSANDAS! Seda rõõmu Issandas ei 
saa riisuda meilt ka talviselt lühike- 
ne päev, majanduslik pitsitus isikli- 
ku, koguduse või kiriku sissetuleku- 
tes ega mõni kurb fakt, mis meie 
meeleolu tavaliselt nulli tahab viia. 
Niikaua kui fookuses on Issand, või- 
me rõõmu tunda ka raskustes. Ja se- 
da mitte hetkeliselt, korraks, vaid 
püsivalt rõõmustudes TEMAS! TE- 


MAGA koos võime kindlalt minna 
ka uude aastasse. 

Lähtuvalt 2011. aastal valminud 
EMK arengukava tegevusplaanist 
aastani 2015 oleme nimetanud 2012. 
aasta Eesti Metodisti Kirikus “Hea 
majapidamise ja kümnise aastaks”. 
Igaühel meist on ühel või teisel moel 
majapidaja vastutus: kas siis omaen- 
da elu ja kodu, sissetulekute ja välja- 
minekute tasandil või laiemalt kogu- 
duse ja üldkiriklikul tasandil. Issand 
kutsub meid olema ustav ja hea ma- 
japidaja kõiges, mis meie kätte usal- 
datud on. Kümnis kuulub Jumalale 
mitte ainult minu kätte usaldatud ra- 
hast, vaid ka minu kätte antud ajast 
ning mulle antud oskustest ja talen- 
tidest! 

Meie ees on vastutus majandada 
hästi aja-, inim- ja finantsressurssi, 
mis meie vastutusse on antud. John 
Wesley kutsus üles tegema kõike 


head, mida suudame, kõigi vahendi- 
tega, igal moel, kõigis paigus, alati ja 
kõikidele inimestele, niikaua kui 
meil võimalust on. 

Oleme siis ustavad selles, mida 
Jumal meie kätte annab aja, raha, 
andide ja ka kaastööliste näol. “Hea 
majapidamise ja kümnise aasta” te- 
maatika ümber tahame koonduda ka 
kevadsuvisel aastakonverentsil. 

Rahulikku jõulu- 
aega ja õnnistatud 
uut aastat! 


TAAVI HOLLMAN 
superintendent 

PIIBEL 


Mida võime õppida kümnest käsust? 


Kümnes 


TOOMAS PAJUSOO 


rinevates kiriklikes tra- 

ditsioonides on kümnen- 

da käsu lähtepunkt eri- 

nev. Juudid, reformeeri- 

tud ja kreeka-katoliku 
kirik aktsepteerivad kümnenda kä- 
suna Teise Moosese raamatu kirja- 
kohta 20:17, mis algab sõnadega: “Sa 
ei tohi himustada ...”, kus rõhuasetus 
on ligimese varal. Täielik tekst oleks: 
“Sa ei tohi himustada oma ligimese 
koda! Sa ei tohi himustada oma ligi- 
mese naist, sulast ega teenijat, härga 
ega eeslit ega midagi, mis su ligime- 
se päralt on!” Metodisti kirik lähtub 
nagu teisedki vabakirikud samast 
kirjakohast. 

Samas roomakatoliku, anglikaani 
ja luteri kirik lähtuvad Deutero- 
noomiumi versioonist ehk Viienda 
Moosese raamatu kirjakohast 5:21, 
kus öeldakse: “Sa ei tohi himustada 
-..”, kuid rõhuasetus on ligimese nai- 
sel! Kogu tekst kõlab järgmiselt: “Sa 
ei tohi himustada oma ligimese naist! 
Sa ei tohi himustada oma ligimese 
koda, tema põldu, sulast ja teenijat, 
härga ja eeslit ega midagi, mis su li- 
gimese päralt on!” Selle kirikliku tra- 
ditsiooni kohaselt on antud salm ja- 
gatud kaheks, kusjuures üheksas 
käsk ütleb, et “Sa ei tohi himustada 
oma ligimese naist!” (Metodisti tra- 
ditsioonis on üheksas käsk: “Sa ei to- 
hi tunnistada oma ligimese vastu va- 
letunnistajana!”; 2Ms 20:16), ning 
kümnes käsk - “Sa ei tohi himustada 
oma ligimese koda.” 

Kuigi eri kirikud lähtuvad eri sal- 
midest, saavad need kümnendas kä- 
sus lõpuks siiski kokku. 

Kümnenda käsu fookuses on tege- 
likult mitte niivõrd ligimese vara hi- 
mustamine, kui just selle austamine. 
Kõige lihtsam himustamise definit- 
sioon võiks olla järgmine: himusta- 
mine on lubamatu soov millegi järe- 

le, mis kuulub kellelegi teisele. Hi- 
mustamise korral peab olema midagi 
viltu inimese suhtumises. Seepärast 
pidigi Jumal Moosese kaudu meenu- 
tama oma rahvale himustamise oht- 
likkust. 

Kui inimene astub üle kümnen- 
dast käsust, siis esiteks toob see kah- 
ju tema suhetele Jumalaga ja kaasini- 
mestega. Teiseks peitu- 
vad himustamises palju- 
de pattude juured, mis 
viivad inimese üle astu- 
ma ülejäänud üheksast 


Himustamises 
peituvad paljude 
pattude juured, mis 


lus lisab kirjas efeslastele (5:5): “Se- 
da teadke kindlasti, et ühelgi hoora- 
jal ega kõlvatul ega ahnitsejal — tä- 
hendab ebajumalateenreil — ei ole pä- 
randit Kristuse ja Jumala riigis.” Hi- 
mustaja ja ahnitseja on Paulusel sü- 
nonüümid. Nagu näha, suhtub Jumal 
sellistesse inimestesse väga hoiata- 
valt. Kuid see on hoiatus armastu- 
sest, sest Jumal ei soovi, et ükski ini- 
mene hukkuks, vaid et tal oleks iga- 
vene elu koos Temaga. 

Jeesus õpetas oma jüngreid (Lk 
12:15): “Vaadake ette ja hoiduge iga- 
suguse ahnuse eest, sest külluseski ei 
olene kellegi elu sellest, mis tal on!” 
Kui meie põhivajadused on täidetud, 
ei ole meil vaja himustada rohkemat. 
Me ei pea võistlema 
naabritega, kes keda 
üle trumpab. Seepä- 
rast ärgu meie soovid 
dikteerigu me elustii- 


käsust. Paulus on öel- 
nud (Rm 7:7): “Mis me 
siis ütleme? Kas Seadus 


viivad inimese üle 
astuma ülejäänud 
üheksast käsust. 
Piibel õpetab meid 


li. Kui paljud kannata- 
vad liigse himustami- 
se tõttu, neid rõhuvad 


on patt? Mitte sugugi! 
Kuid pattu ma poleks 
ära tundnud muidu kui 
Seaduse läbi; sest ma ei 
oleks himustamisest midagi teadnud, 
kui Seadus ei oleks öelnud: “Sa ei to- 
hi himustada!”” 


Mida Piibel õpetab 
himustamisest? 


Alustame apostel Pauluse kirjast 
koloslastele, kus ta ütleb (3:5): “Sur- 
make nüüd need liikmed, mis on maa 
peal: hoorus, rüvedus, kirg, kuri hi- 
mu ja ahnus, mis on ebajumalatee- 
nistus.” 

Kas panete tähele, et kurja himu ja 
ahnust võrreldakse ebajumalateenis- 
tusega? Himustades rikub inimene 
seega nii kümnendat kui ka esimest 
käsku, mis ütleb: “Sul ei tohi olla 
muid jumalaid minu palge kõrval!” 

Jumala Sõna on himude suhtes ra- 
dikaalne — need tuleb surmata. Pau- 


olema rahul sellega, 
mis meil on. 


rasked pangalaenud, 
liisingud, krediitkaar- 
divõlad. 

Piibel õpetab meid 
olema rahul sellega, mis meil on. 
Näiteks ütleb Paulus (Fl 4:11-13): 
“Ma ei ütle seda puuduse pärast, ku- 
na ma olen õppinud olema rahul sel- 
lega, mis mul on. Oskan elada keh- 
valt ja oskan elada ka jõukalt, olen 
kõigega ja kõigi oludega tuttav: nii 
kõhtu täis sööma kui nälgima, elama 
nii jõukuses kui puuduses. Ma suu- 
dan kõik tema läbi, kes teeb mind vä- 
gevaks.” Ja kirjutab oma usupojale 
Timoteosele (1Tm 6:6): “Ent jumala- 
kartus on suur tuluallikas, kui inime- 
sele piisab sellest, mis tal on.” 


Kuidas himustamisega 
võidelda? 
Siingi annab Piibel vastuse. Heeb- 


rea kirja autor alustab mõttega: “Teie 
eluviis olgu rahaahnuseta; jääge 


rahule sellega, mis teil on, sest tema 
on öelnud: “Ma ei hülga sind ega jä- 
ta sind maha!”” Kui tahad elada õn- 
nelikult ja olla rahul sellega, mida 
Jumal on sulle kinkinud, siis ära seo 
oma südant raha külge. Raha kaob, 
aga Jumala hoolitsus oma lapse eest 
ei kao kuhugi. Kristlase õnneliku elu 
saladus ongi selles, et ta võib kõigis 
eluvõitlustes usaldada Jumalat. 

Veel tuletab Jeesus meile meelde 
(GI 5:16-17) inimese lihalikku loo- 
must, mille tulemusena meie lihali- 
kud himud on pidevas vaenujalas 
Jumala Vaimuga. Ainuke väljapääs 
selles olukorras on käia Pühas Vai- 
mus, st lasta Jumala Vaimul meie elu 
juhtida. 


Öeldu võib nii mõnelegi uuele 
kristlasele tunduda võimatu, ent Jee- 
sus julgustab (Lk 18:27): “Inimeste 
käes võimatu on Jumala käes võima- 
lik.” 

Tänane piiblitund on kuhjaga täit- 
nud oma otstarbe, kui see on pannud 
sind prioriteete vaagima. Mõtleme 
Jeesuse sõnadele (Lk 16:12-13): “Ja 
kui te võõra varaga ei ole olnud usta- 
vad, kes annaks teile kätte teie oma? 
Ükski sulane ei või teenida kahte 
isandat, ikka on nii, et ta vihkab üht 
ja armastab teist või et ta pooldab 
üht ja põlgab teist. Te ei saa orjata 
Jumalat ja mammonat!” Kas sa ar- 
mastad Jumalat üle kõige? Kui vas- 
tad sellele küsimusele jaatavalt, siis 


Euroopa metodistid Eestis 


eptembri teisel nädalavahetu- 
ka 9.-13. septembril, toimus 
Tallinnas — ja esimest korda Eestis — 
kolme olulise Euroopa metodismi 
üksuse istung: oma iga-aastast koos- 
olekut pidasid Euroopa Metodisti 
Nõukogu (European Methodist 
Council, EMC), Euroopa Misjoniko- 
misjon (European Commission on 
Mission, ECOM) ning Euroopa Mis- 
joniprojektide Toetusfond (Fund for 
Mission in Europe, FMiE). 

Euroopa Metodisti Nõukogu on 
kõigi Euroopa metodisti kirikute esin- 
duskogu, mis saab kokku kord aastas 
ise piirkonnas/riigis ja käsitleb küsi- 
musi, mis kõiki metodiste mingil 
moel puudutavad. Euroopa Misjoni- 
komisjon on komisjon, mis koosneb 
meie kontinendi metodisti kirikute 
misjonikomiteede esindajatest, kes 
arutavad kõiki osapooli puudutavaid 


Euraasia piiskop Hans Växby, Eesti 
Kirikute Nõukogu asepresident Phi- 
lippe Jourdan, Põhjamaade ja Balti- 
kumi piiskop Christian Alsted, Briti 
metodiste esindanud Christine Elliott, 
Eesti Metodisti Kiriku superintendent 
Taavi Hollman, liri metodiste esinda- 
nud Donald Ker, Kesk- ja Lõuna-Eu- 
roopa piiskop Patrick Streiff ning 
Saksamaa piiskop Rosemarie Wenner. 


välismisjoniga seotud küsimusi. Sel- 
lega seoses viibisid Eestis kõik 
Kontinentaal-Euroopa metodisti piis- 
kopid ning Briti ja Iiri metodistide 
liidrid, Itaalia ja Portugali metodisti 
kiriku kõrged esindajad ja paljud tei- 
sed, kokku umbes viiskümmend ini- 
mest. Osales ka Ühinenud Metodisti 
Kiriku ülemaailmse misjonikomitee 
(General Board of Global Ministries) 
peasekretär Thomas Kemper. Eesti 
Kirikute Nõukogu poolt tervitas küla- 
lisi asepresident piiskop Philippe 
Jourdan. 

Eesti võttis külalised vastu tervi- 
tusõhtuga Tallinna metodisti kirikus, 
kus peale piiskop Christian Alstedi 
tervitust tutvustas superintendent 
Taavi Hollman külalistele Eesti meto- 
dismi ajalugu ja tänapäevaseid aren- 
guid. Ehedat eesti muusikat pakkusid 
Credo-Allika kammerkoor ning rah- 
vamuusikat viljelev ansambel Tuli 
Taevast. 

Seekordse istungi keskseks tee- 
maks oli misjon. Lisaks mitmetele vä- 
ga eripalgelistele ettekannetele eri 
maadest tutvustas Mark Nelson küla- 
listele misjonitööd, mida eestlased 
teevad soome-ugri rahvaste seas, 
ning Üllas Tankler käsitles küsimusi 
seoses metodistliku traditsiooni ja 
identiteediga misjoni kontekstis. 

Pühapäeval, 11. septembril osale- 
sid külalised mitmetel jumalateenis- 
tustel. Enamik neist jäi Tallinna, kus 
eestikeelsel jumalateenistusel jutlus- 
tas Portugali piiskop Sifredo Teixeira 


suudad asendada himustamise mille- 
gi palju paremaga, nimelt Jumala ja 
teiste inimeste teenimise ja armasta- 
misega. Kui armastad Jumalat üle 
kõige ja ligimest nagu iseennast, siis 
kõlab ka kümnes käsk hoopis teisiti: 
“Siis sa ei himusta oma ligimese ko- 
da! Siis sa ei himusta oma ligimese 
naist, sulast ega teenijat, härga ega 
eeslit ega midagi, mis su ligimese pä- 
ralt on!” 

Lõpetuseks midagi meile kõigile 
praktiliseks rakenduseks (Hb 13:16): 
“Ärge unustage teha head ja pidada 
osadust, sest sellistest ohvritest on 
Jumalal hea meel!” 

Jumal meid selleks õnnistagu! 


MEILT JA MUJALT 


e 


— A. A P. 
Mark Nelson tutvustamas Euroopast 
tulnud külalistele misjonitööd, mida 
eestlased teevad soome-ugri rahvas- 
te seas. 


Tervitusõhtul pakkus ehedat eesti 
muusikat lisaks Credo-Allika kam- 
merkoorile rahvamuusikaansambel 
Tuli Taevast. 


ja venekeelsel jumalateenistusel 
Euraasia piiskop Hans Växby. Lisaks 
viisid kolm autot väiksemad külaliste 
rühmad teistesse linnadesse: Haap- 
sallu, kus jutlustas meie oma, Põhja- 
maade ja Baltikumi piiskop Christian 
Alsted, Pärnusse, kus jutlustas Kesk- 
ja Lõuna-Euroopa piiskop Patrick 
Streiff, ning Rakverre, kus jutluse pi- 
das Saksamaa piiskop Rosemarie 
Wenner. Paljudele metodistide liidri- 
tele oli see esimene kord Eestit kü- 
lastada. Tagasiside andis märku, et 
neile jäi meie maast ja vastuvõtust 


väga hea mulje. 
ÜLLAS TANKLER 

Kirikuvalitsuse uue 
tööhooaja algus 

irikuvalitsuse sügishooaja esi- 
Kiss istungile 21. septembril 
kogunes kirikuvalitsuse kaks järjes- 
tikust koosseisu, tehti kokkuvõtteid 
senisest ja seati uusi sihte. 

Koosolekul osalesid Taavi Holl- 
man, Kärt Jänes-Kapp, Kaupo Kant, 
Tõnu Kuusemaa, Rein Laaneser, Ar- 
tur Põld, Meeli Tankler, Robert Tše- 
renkov ning esimeses pooles ka Too- 
mas Pajusoo ja Olav Pärnamets. Töö- 
kohutuste tõttu ei saanud seekord 
Saaremaalt Tallinna sõita teine juuni- 
kuus kirikuvalitsusse valitud uus liige 
- Marjana Luist. Koosolek algas tänu- 
osadusega, kus superintendent jagas 
vaimulikke mõtteid (Js 42:1-8 ja 5 Ms 
9:33), palvetati ning tänati Olav Pär- 
nametsa, kelle tööstaaž kirikuvalitsu- 
ses jõudis 40 aastani, Toomas Paju- 
sood, kes on kirikuvalitsuses tööta- 
nud 30 aastat, ning õnnitleti hiljutise 
sünnipäeva puhul Tõnu Kuusemaad. 
Järgnes tervituskohv ning kohvikõr- 
vane uutele ja vanadele kirikuvalitsu- 
se liikmetele. 

Koosoleku töisem pool algas vali- 
mistega. EMK kirikuvalitsuse esime- 
heks valiti Taavi Hollman, aseesime- 
heks Robert Tšerenkov, sekretärina 
(koosolekute protokollijana) jätkab 
Meeli Tankler. Töökorralduse osas 
otsustati oktoobrikuu koosolekul 
täiendavalt, et kirikuvalitsuse doku- 
mendihaldusega hakkab tegelema 
Rein Laaneser, kellele seni vastava 
valdkonna eest vastutanud Toomas 
Pajusoo annab dokumentatsiooni üle 
1. detsembriks 2011. Novembrikuu 
koosolekul tutvustas Rein Laaneser 
juba kirikuvalitsusele ka kiriku doku- 
mendihalduse arendamise võimalusi. 

KT 


21. septembri kirikuvalitsuses tänati 
Olav Pärnametsa 40 aasta jooksul 
tehtud töö eest. 

Samal koosolekul öeldi 30 aasta 
jooksul kirikuvalitsuses tehtud töö 
eest tänusõnu Toomas Pajusoole. 


Külaskäigul toomkoolis 


MK Kirikuvalitsus külastas Ap- 
E: tänava majas 1. septembril 
tööd alustanud toomkooli. 

Kirikuvalitsuse liikmed tutvusid 
Apteegi tänava majas toimunud muu- 
tustega ja jätkuva remondiga 21. sep- 
tembril. Ühtlasi meenutati ühiselt 
ruumide kasutust ajal, kui hoones te- 
gutsesid veel EMK kirikukeskus ja se- 
minar. Korraks kiigati sisse ka poiste 
klassi tundi, 1. klassi tüdrukud olid 
parasjagu väljas kehalise kasvatuse 
tunnis. Kokkuvõttes oli kirikuvalitsu- 
se liikmeil hea meel tõdeda, et EMK 
Apteegi tänava maja on toomkooli 
näol leidnud endale väga väärika ja 
südantsoojendava rakenduse. 

Olav Pärnamets jagab Artur Põllule 
selgitusi oma kunagise kabineti ak- 
nast avaneva vaate kohta. 


Kirikuvalitsuse liikmed toomkooli 
tunnis. 


Apteegi tänavalt lahkudes kogunes 
kirikuvalitsus ka ühispildile. 


Kolmkümmend aastat koguduse 
teenistuses 


septembril kogunes Tallin- 
2 9 ena metodisti kiriku noorte- 
ruumis grupp kristlikke sõpru, et tä- 
histada vend Tõnu Lepisto kolme- 
kümne aasta juubelit kassapidaja- 
laekuri ametis. 

Tõnu ise ütleb enda kohta nii: “Ar- 
vasin, et proovin mõned kuud kassa- 
pidajana, kas pean vastu. Pidasin, ko- 
guni kolmkümmend aastat.” Sellesse 
aega on jäänud palju ilusat. Nii nagu 
Saalomon ütleb Koguja 3:1: “Igale as- 
jale on määratud aeg, aeg on igal te- 
gevusel taeva all.” Tõnu Lepisto tänas 
koguduse pastoreid, juhatust, raama- 
tupidajaid ja kõiki teisi, kellega on ol- 
nud väga hea seda tööd teha ning 
rõõme ja muresid jagada. 

Küsimusele, kas ta on pidanud 
palju endast andma, vastas Tõnu, et 
on saanud palju rohkem, kui on ise 
välja jaganud. Seda on hea kuulda. 

Tõnu Lepisto tööd laekuri ametis 
jätkab Tallinna koguduses Mariann 
Mäünter. 

Tõnu Lepisto on sündinud 31. 
märtsil 1939 kristlikus kodus Tallin- 
nas. Sõja puhkedes läks perekond 
Saaremaale ema vanemate koju, ku- 
hu jäädi elama, isa mobiliseeriti sõtta. 
Tõnu on õppinud tolleaegses Kingis- 
sepa nim Keskkoolis. Kristlaseks sai 
Tõnu baptisti koguduses ja 1957. aas- 
ta kevadel ühines Kuressaare meto- 
disti kogudusega. Aastail 1963-1969 
aitas ta kaasa Kõrkvere koguduses, 
1969. aastal ühines Tõnu Tallinna ko- 
gudusega, kus on olnud aastaid juha- 
tuse liige. 

Tõnu abiellus 18. mail 1968 Tallin- 
nas Heidi Milleriga, kes oli saanud 

päästetud 10-aastaselt ja tegutses ak- 
tiivselt kiriku töös. 

Soovime armsale vennale koos 
abikaasa Heidiga palju jõudu, head ja 
tugevat tervist ja palju Taevaisa õn- 
nistust. 


JOHANNA NIIDU 


Tallinna koguduse rahvas Tõnu 
Lepisto teenimise kolmekümnendat 
verstaposti tähistamas. 


Loodi majandus- ja 
arengukavakomisjon 


MK arenguplaanidest tulenevalt 

kinnitas kirikuvalitsus superin- 
tendendi ettepanekul 21. septembril 
majanduselu komisjoni ja 21. ok- 
toobril arengukava komisjoni koos- 
seisu. Mõlema komisjoni eesmär- 
giks on aidata kaasa meie kiriku ra- 
kenduskavas püstitatud eesmärkide 
saavutamisele. 

Majanduskomisjon kinnitati koos- 
seisus Robert Tšerenkov, Tõnu Kuu- 
semaa, Allan Ventsel, Maiu Mäevere, 
Taavi Hollman ja tulevane EMK fi- 
nantsjuht. Majanduselu komisjon ko- 
gunes oma esimesele kokkusaamise- 
le reedel, 21. oktoobril, mil komisjoni 
esimeheks kinnitati Robert Tšeren- 
kov ja aseesimeheks Allan Ventsel. 
Samal kokkusaamisel otsustas ko- 
misjon kuulutada välja ka konkurssi 
EMK haldus- ja finantsjuhi ametiko- 
ha täitmiseks (vt ka Ik 23). 

21. oktoobril kinnitas kirikuvalit- 
sus arengukava komisjoni koosseisus 


Taavi Hollman, Kärt Jänes-Kapp, 
Meeli Tankler, Artur Põld, Rein 
Laaneser, Marjana Luist ja Kaupo 
Kant ning otsustas alustada läbirääki- 
misi Üllas Tankleri ja Jana Tammega 
nende kaasamiseks vastavasse töös- 
se. Novembris peetud esimesel koos- 
olekul valiti komisjoni esinaiseks 
Marjana Luist, kelle rolliks jääb koor- 
dineerida tegevust, mida rakenduska- 
va raames on juba alustanud mitmed 
töögrupid, nagu pastori toimetuleku 
töögrupp, haridustoimkond, noorte- 
toimkond, ordinatsioonikomisjon jt. 

Lastetöötoimkond sai uue juhi 


Ni aastatel EMK lastetöö 
toimkonda juhtinud Ele Paju 
andis detsembrist teatepulga üle 
Egle Hollmanile. 

Ele Paju astus toimkonna juhi ko- 
halt tagasi tulenevalt soovist pühen- 
duda õpingutele Tallinna ülikoolis. 
Kirikuvalitsus toetas 21. oktoobril 
Egle Hollmani kandidatuuri EMK las- 
teöö juhina. 

Nobeli rahupreemia metodistile 


JA ks kolmest 
tänavuse 
aasta Nobeli 
rahupreemia 
laureaadist 
Ellen Johnson- 
Sirleaf — on 
metodist. 
Norra Nobeli 
Komitee otsus- 
tas jagada 2011. 
aasta Nobeli ra- 
hupreemia kolmeks võrdseks osaks ja 
pärjata sellega kolm inimest: Ellen 
Johnson Sirleaf, Leymah Gbowee ja 
Tawakkul Karman said Nobeli rahu- 
preemia oma vägivallatu võitluse eest 
naiste turvalisuse ning õiguse eest 
osaleda rahu ülesehitamises. Nobeli 
komitee väitis otsust põhjendades, et 
maailmas ei ole võimalik saavutada 
demokraatiat ning kestvat rahu, kuni 
naistel pole ühiskonna arengu mõju- 
tamisel samu võimalusi kui meestel. 
Üks preemiaga pärjatuid, Libeeria 
president Ellen Johnson-Sirleaf, on 


Libeeria president 
Ellen Johnson- 
Sirleaf. 


Foto: ÜLLAS TANKLER 

Aafrika esimene demokraatlikult va- 
litud naispresident ja ühtlasi Libeeria 
Metodisti Kiriku (ÜMK Libeerias) ak- 
tiivne liige. Alates oma valimisest pre- 
sidendiametisse 2006. aastal on ta pa- 
nustanud rahu kindlustamisesse Li- 
beerias, majanduslikku ja sotsiaalses- 
se arengusse ning naiste rolli tugev- 
damisesse riigis. 


KT 
Ta on peajagu pikem 
kui kõik muu rahvas 

[MK Põhja- 

Euroopa ja 

Baltikumi piir- 

konna piiskop 

Christian Als- 

ted tähistas 18. 

novembril viie- 

kümnendat 

Piiskop Christian kad 
Alsted 2009. aas- = OPiiskopi juu- 
tal Pärnus EMK beli eel välja 


aastakonverentsil. saadetud pressi- 
teates kirjutab Jorgen Thaarup, et kui 
Christian Alsted 2009. aastal Strand- 
bys peetud keskkonverentsil piisko- 
piks valiti, siis leidus neid, kes teda ei 
teadnud ega tundnud. Kohalikus poe- 
keses olevat kaks kalameest omava- 
hel asja arutanud ja üks neist olevat 
kommenteerinud: “See on lihtne, ta 
on neist kõigist kõige pikem!” (vt 
1Sm 9:2 ja 10:23) 

Christian Alsted on pikk mees, see 
on näha igaühele, aga “pikk” on ka 
tema visioon ja haare ÜMK Põhja- 
maade ja Baltikumi piirkonna piisko- 
pina kirikut juhtides, jätkab Jorgen 
Thaarup. Evangelism moodsas ühis- 
konnas, jüngerlus kohalikus kogudu- 
ses ja apostellik koguduserajamine 
on vaid mõned suunad, mida piiskop 
Christian Alsted oma tegevuses rõhu- 
tab. 

Christian Alsted on üles kasvanud 
Taanis Horsensis, kus ta lülitus ka 
metodisti kiriku töösse. Pärast 
Horsensi gümnaasiumi lõpetamist te- 
gutses ta aasta vabatahtlikuna Svend- 
borgi metodisti koguduses ja asus 
seejärel õppima Rootsi Överasi meto- 
disti seminari. Tema esimene teeni- 
mispaik aastatel 1984-1989 oli Esb- 
jerg. Sealt suundus ta Kopenhaageni 

Jeruusalemma kirikusse, kus töö 
hakkas tema juhtimisel hoogsalt ede- 
nema. Muu hulgas asutas kogudus te- 
ma juhtimisel ka kaks uut kogudust — 
Kopenhaageni rahvusvahelise ja Sol- 
rodi koguduse. 1999. aastal asus 
Christian Alsted end akadeemiliselt 
täiendama Asbury teoloogilises semi- 
naris. Ta on juhtinud kaheksa aastat 
oma aastakonverentsi noortetööd, ol- 
nud oma piirkonna superintendent, 
juhtinud Taani aastakonverentsi uue 
lauluraamatu kokkupanekut, olnud 
1996. aastal ÜMK peakonverentsi de- 
legaat ning ülemaailmse jüngerluse- 
komitee (General Board of Disciple- 
Ship) liige. 

Christianil ja tema abikaasal Elisa- 
bethil on kolm täiskasvanud last — 
Sara, Mathias ja Caroline. 

EMK ja EMK Teoloogilise Semina- 
ri poolt käis piiskoppi tema juubeli- 
sünnipäeval 18. novembril Taanis õn- 
nitlemas - superintendent Taavi 
Hollman, kes kinkis juubilarile küm- 
nest roosist koosneva suure lillekim- 
bu ja väärika sulepea-pastaka komp- 
lekti. Jeruusalemma kiriku osadus- 
saalis toimunud vastuvõtul oli külali- 
si lisaks Eestile ja Taanile ka Rootsist, 
Norrast ja Soomest, samuti oikumee- 
nilisi külalisi teistest uskkondadest. 

Tallinna kogudus õnnitleb 


Ester Paja — 3. oktoober 80 

Maret Puu — 4. november 90 

Hille Veertee — 19. november 65 
Urmas Raude — 22. november 50 
Aino Henno — 25. november 90 
Astrid Rannamäe — 5. detsember 70 
Ruth Brand — 6. detsember 50 

Aili Rüütel — 14. detsember 65 
Lemmi Ventsel — 20. detsember 80 
Sofia Erm — 25. detsember 85 

Ülle Luur — 26. detsember 55 
Merle Hollman — 28. detsember 40 
Ene Mänd — 31. detsember 65 


Kirikuvalitsus õnnitleb! 


Mark Philip Nelson — 2. oktoober 40 
Viktor Batov — 26. november 65 
Aleksandr Fjodorov — 

14. november 40 

Sakussaare kogudus 
sai kümneseks 


ktoobrikuu lõpus tähistas küm- 
nendat aastapäeva meie Sakus- 

saare kogudus. 
Tänujumalateenistuse sel puhul 
pidas kogudus 6. novembril, kui Sa- 
kussaarde kogunes külalisi nii lähe- 
dalt kui kaugelt. Teenistusel jutlustas 
superintendent Taavi Hollman ning 
muusikaga teenisid Ülemiste vabako- 
guduse noored. Juubeli puhul meenu- 
tas pastor Hans Lahi Sakussaare ko- 
guduse kujunemist ja rajamist ka Vi- 

hula valla lehes. 
KT 


Tallinna kogudus rõõmustab 
uute liikmete üle 


allinna koguduse eestikeelne 
Ti täienes kirikuaastal 2010/ 
2011 AD 15 uue liikmega. 
Kogudusega liitusid aasta jooksul 
Raimond Gornischeff, Monika Häng, 
Mari-Liis Järvekülg, Meelis Järve- 
külg, Art Kuum, Elo Kuum, Veronika 
Mäemets, Johanna Theresa Mägila, 
Eevi Ploomipuu, Heino Ploomipuu, 
Mihkel Rehepapp, Aimi Vaiknurme, 
Mart Hendrik Vaiknurme, Karl Mar- 
tin Ventsel, Maria Kristiina Ventsel. 
Tere tulemast metodistide osa- 
dusse! 
ANNELI KLAUSSON 


Tartu metodistid ETV ekraanil 


simese advendi jumalateenistu- 
E: kandis Eesti Televisiooni esi- 
mene programm üle EMK Tartu Pü- 
ha Luuka kogudusest. 

Pühapäeva, 27. novembri jumala- 
teenistuse lindistust näidati ETV-s al- 
gusega kell 17.20. Teenis Tartu Püha 
Luuka koguduse pastor Priit Tamm, 
kaasa teenis Jaak Ristioja, organist 
oli Tanel Tamm. Videosalvestuse re- 
žissöör oli Toivo Kõster ja produtsent 


Ene Kõster. 

Kohviku pidamise kunst 

MEE alates on Tallinna ko- 
guduse töötegijail olnud või- 

malus valmistada ette pühapäevane 


kirikukohv ja -kohvikõrvane ning 
koguda oma tööharu jaoks annetusi. 
Lisaks orelifondile on ses ettevõtmi- 
ses kaasa löönud misjonitöö, laste- 
töö ja noortetöö tegijad. 4. detsemb- 
ril oli kord ajakirja Koduteel käes. 

Tegelikult polnud 4. detsember 
see päris esimene kord, kus Kodu- 
teele heaks annetusi koguti, aga va- 
rasemalt olime seda ikka teinud 
koos orelifondi vabatahtlikega ja 
seevõrra jaganud ka vastutuse koor- 
mat. Ent 4. detsembril korraldasid 
orelifondi abilised heategevat adven- 
dimüüki ja kohvik jäeti kogu täiega 
ajakirjale, andmata eriti võimalustki 
vastu vaielda. 

Päeva lõpuks sai EMK ajakirja 
heaks tehtud annetusi kokku 197 
eurot ja 62 senti ning lisandus 13 tel- 
lijat. 

Kõrvaltvaatajale võib tunduda 
lihtne, aga proovige järele teha! Toi- 
metaja jaoks algas kogu ettevalmis- 
tus sellest, et pidasin nädala alguses 
nõu orelifondi “igiliikuri” Helviga ja 
küsisin, mida ja kui palju. Sain kuul- 
da, et arvestada tuleks sadakonna 
inimesega. Aga see tähendab ju ka 
sadat papptaldrikut, kohvitassi, mor- 
sitopsi, teelusikat, sõltuvalt pakuta- 
vast kohvikõrvasest ka sadat plast- 
kahvlit ja -nuga (või siis pärast vas- 
tava arvu toidunõude pesemist!). 
“See on ju nagu pulmalaud! Ja suure 
pulma laud!” käis mõte läbi pea. 

Egas midagi. Palusin abikaasa 
Andrese appi ja käisime kõigepealt 
hulgimüügilaos papp- ja plastnõusid 
ostmas (siinkohal tänu heale sõbrale 
Jukule, kes mulle selle soodsa võima- 
luse andis). Aga vaja oli ju nii morsi- 
ainest, teed, kohvi, suhkrut kui ka 
koort, ja selle kõrvale nii soolast kui 
magusat. Kokku oli vaja leppida, kes 
seda kõike küpsetab ja valmistab, kes 
pühapäeva hommikul kohvi keedab, 
kes leti taga seisab. Unustada ei toh- 
tinud ka vahetusraha. Otsisin ise abi- 
lisi, aga ega Helvigi mind tegelikult 
päris üksi jätnud ja korraldas sujuva 
kergusega kõige muu kõrvalt ikkagi 
ka mõnegi kohvikuasja. Nii ongi mul 
põhjust tänada neid, kes 4. detsemb- 
ril panustasid ajakirja heaks korral- 
datud kirikukohvikusse nii aega kui 

< A 

ka kõige otsesemas mõttes raha, mil- 
le eest ostetud kraamist valmisid nii 
võileivad kui küpsetised. Tänu Inna 
Väljale, kes kohvi tõi, ja Eliko 
Loorisele, kes kohvi keetis (ja kõige 
muuga, sh prügikoti väljaviimisega 
abiks oli); Virve Soodele, kes lõhet 
soolas; Velli Hollmanile, kes keetis 
munad ja tegi ise valmis nii vürtsikilu 
kui kiluleivad; Liidia Ehandile, kes 
peterselliga aitas; Jorma Wilppo- 
nenile, kelle Soomest toodud leivad- 
saiad taas kord abiks olid; Anneli 
Klaussonile, kes piparkoogi-moosi- 
kooki küpsetas; Urve Pärnametsale, 
kes kohupiimakooki tegi; Niina 
Reialile, kes tänu Andrei Roosilla 
finantsabile öö jooksul sefiiritordi 
valmis meisterdas, mu abikaasa 
Andresele, kes varahommikul Õis- 
mäel sellel järel käis, ja Anneli Tom- 


bakule, kes seda profes- 
sionaali vilumusega ser- 
veeris; Helvi Kruusmanni- 
le, kes morsimaterjaliga 
abistas; Vilja Ventselile, 
kes makramunavõileibu 
tegi ja leti taga asju kindla 
käega ohjas; Ave Niidule, 
kes õunakooki küpsetas, 
arvutamise vaeva kandis ja nõudki 
puhtaks pesi; Õie Puidetile, kes 1õ- 
puks mündid kokku luges; ja siis veel 
ühele minu jaoks tundmatuks jäänud 
koogitoojale. Mu enese laupäeva õh- 
tupoolik oli möödunud võileiva- ja pi- 
parkoogitorti tehes, aga uueks näda- 
laks jäi toimetaja kohuseks veel üks- 
nes annetus panka viia, et raamatupi- 
daja Maiu Mäevere saaks selle oma 
tabelitesse kanda. Hea lugeja võib 
nüüd ise kokku rehkendada, kui pal- 
ju inimesi ühe keskmise pühapäeva- 
hommikuse kirikukohvi teostumisse 
panustama peab! Ja loomulikult tänu 
igaühele, kes kodukiluleiva ja kodu- 
käijatordi ja kodujuustutordi jms eest 
oli lahkelt nõus annetama. Südamele 
jäi kripeldama pisiasi, et ajapuudusel 
ei suutnud toimetaja olla järjekindel 
kogu pakutava kodu-nimeliseks ni- 

metamisel. Eks siis järgmisel korral! 
Meeleolukaks lõpetuseks tsitee- 
rin oma lemmiku Koguja sõnu 
(8:15): “Seepärast ma ülistan rõõmu, 
sest inimesel ei ole muud paremat 
päikese all kui süüa ja juua ning rõõ- 
mus olla; see saatku teda ta vaevas 
tema elupäevil, mis Jumal temale 

annab päikese all!” 
KÄRT JÄNES-KAPP 


(a 
Euroopa metodistide 
festival 2012 


.-12. augustil 2012 peetakse Poo- 

las Krakõwis järjekorras juba 
kolmandat Euroopa metodisti festi- 
vali. 

Korraldamaks Eesti metodistide 
osavõttu järgmise suve festivalist ot- 
sustas kirikuvalitsus 21. oktoobril 
taotleda transporditoetust Euroopa 
Metodisti Nõukogult. Festivalist 
saab lähemalt lugeda veebiküljelt 


www.methodistfestival.eu. 

NOORTE NURK 


Metokad on muhedad! 


Noortetoimkond on peaaegu igal aastal korraldanud 
oma noortejuhtidele koolitust, et üheskoos õppida, 
kuidas veel paremini noorteni jõuda ja oma tööd tõ- 
husamalt teha. Tänavu ühendasime noortejuhtide 
koolituse Global Leadership Summit'i (GLS) nimeli- 
se juhtimisalase koolitusega 11.—13. novembril. 


ädalavahetuse kahel 
esimesel päeval ko- 
gusime tarkust ja in- 
nustust GLS-ilt, kus 
ettekandeid esitasid 
väga laia elukutsete- ja kogemuste- 
spektriga kõnelejad: pastorist-kirja- 
nikust-koolitajast kuni emateresa- 
liku loomuga lasteorganisatsiooni 
loojani. Lisaks sügavasisulistele ja 
sütitavatele ettekannetele pakkus 
GLS võimaluse ka taaskohtumisteks 


teiste kirikute töötegijatega. 
Igal GLS-koolituse õhtul ning püha- 
päevasel pealelõunal saime kokku 
metodisti noortejuhtidega üle Eesti: 
Kristiina Luik Aserist, Nadežda 
Uustal Pärnust, Merlin Raev, Riine 
Tiirik ja Marjana Luist Reekülast, 
Hannes Tasso Viitkalt, Lea Palo, Tor- 
mi Hääl, Merlin Metsla ja Livia Telles 
Võrust, Lemme Aulis, Joel Aulis, Joel- 
Matthias Looris, Kristjan Lilleoja, 
Mirjam Lend, Riin Pärnamets ja 


Johanna-Maarja Looris Tallinnast. 
Ühistel koosviibimistel olime osadu- 
ses, mängisime põnevaid mänge, ja- 
gasime muresid ja rõõme igaühe ko- 
guduse noortetööst ning elasime kaa- 
sa Iirimaa-Eesti jalgpallimängule. 
Ühiselt veedetud aeg oli innustav ja 
julgustav. Püüdsime leida lahendusi, 
kuidas tugevamad noortetöö grupid 
saaksid nõrgemaid toetada, unistasi- 
me paremast homsest ja andsime en- 
did ja Eesti Metodisti Kiriku noorte- 
töö palves Jumala hoolde. 

Pühapäevasel isadepäeva jumala- 
teenistusel teenisime üheskoos Tal- 
linna metodisti kirikus. 

Tagasi koosoldud ajale mõeldes lä- 
heb süda soojaks ja rõõmsaks - 
metokad on muhedad! 

MARJANA LUIST 

E, NAISTE ÜHENDUSES 


Õppides olema tänulik! 


Fotod: PIRET KIREJEV 


5. novembril pidas EMK 
Naiste Uhendus korralist 
suurkogu, mille läbivaks 
teemaks oli “Tasakaal”. 


Suurkogu algas Tallinna kiriku palve- 
kabelis kell 11 piduliku teenistusega, 
mille avas tervitusega esinaine Pille 
Mägila. Muusikaga rõõmustasid ko- 
haletulnuid Lea Kangur (laul), Peeter 
Rahuvarm (klaver) ja Jaan Kont (sak- 
sofon). Ühiselt sai loetud pühakirja, 
jutluse pidas Meeli Tankler. Jumala- 
teenistus lõppes armulauaga, mida 
jagasid Tallinna koguduse vanempas- 
tor Olav Pärnamets ja Matti Hollman. 

Pärast väikest pausi jätkasid nai- 
sed grupitööga jutluse tekstide (FI 
3:12—14 ja F14:11—13) põhjal. Algul sai 
oldud üksi oma mõtetega, seejärel tu- 
li leida sõber, kellega olla nii kuulaja 
kui jagaja rollis. Lõpuks ühineti veel 
ühe paariga, arutati jutluse aluseks ol- 
nud kirjakohti ja toodi välja gruppide 
kokkuvõtted. Mõned neist: harjuta 
ennast usaldama Jumalat; valva oma 
rahulolematust, et see ei läheks üle 
nurinaks; õpi olema rahul ja tänulik. 

Lõunasöögilaud oli rikkalik ja pi- 
dulikult kaunistatud, mille eest täna- 
me Anneli Tombakut. Seejärel saime 
kuulda naistetööst kogudustes, kirja- 
liku julgustussoovi saatis Tea Land 
Viitkalt. 

Pille Mägila andis lühikese ülevaa- 
te 2009.—2011. aastal tehtud töödest. 
Kolmeaastasesse perioodi on mahtu- 
nud 21 üritust, kus naised on võinud 
kokku tulla nii väiksemal kui ka suu- 
remal hulgal üle Eesti. 2011. aastal on 
rahvusvahelisel tasandil Eesti meto- 


Lugemine. 


10 ) KODUTEEL 4/2011 


Naiste suurkogu tõi novembri algul Tallinna ligi kolmkümmend inimest. 


distide naistetööd esindanud Sirly La- 
hi 27.-29. mail Norra Metodisti Kiriku 
naistekonverentsil Drammenis, Pille 
Mägila 28. maist 1. juunini Saksa- 
maal Tharandtis oikumeenilisel semi- 
naril “Naabrid ümber Balti mere”, 
kus koos olid naised kirikutest nii 
Läänest kui Idast eesmärgiga luua 
kontakte ja õppida tundma oma 
naabreid. 10.—15. augustini osales Pil- 
le Mägila Lõuna-Aafrikas Johannes- 
burgis Metodisti ja Ühendatud Kiri- 
kute Naiste Maailmaföderatsiooni 
12. assambleel, mille teemaks oli 
“Bambelela, Kristus on meie lootus” 
ja kuhu oli kohale tulnud üle 500 nai- 
se. Pille Mägila tegutses assambleel 
häältelugemise komisjonis. Euroopa 
kontinentaalpiirkond, kuhu ka Eesti 
kuulub, sai presidendiks pastori Bul- 
gaariast ja asepresidendiks Rootsi 
Naiste Ühenduse esinaise. 

Ka EMK Naiste Ühenduse suurko- 
gu lõppes valimistega. Esinaiseks va- 
liti järgmiseks kolmeks aastaks taga- 
si Pille Mägila, juhatusse valiti kaks 
uut liiget. Soojade tänusõnade ja kal- 


Muusikud. 


listustega tänati kogu juhatust tubli 
töö eest, eriline tänu kuulus pikka 
aega juhatuses töötanud Valentina 
Põllule ja Imbi Hermile. Uus eestsei- 
sus jätkab tööd koosseisus Pille 
Mägila, Lii Lilleoja, Irina Semjonova, 
Vööbe Uus ning uute liikmetena Piret 
Kirejev Pärnust ja Triin Tarendi Jõhvi 
Petlemma kogudusest. 

Suurkogul osales ligi 30 inimest, 
esindatud olid Pärnu, Tallinn (nii ees- 
ti kui vene osa), Rakvere, Jõhvi (nii 
eesti kui vene kogudus), Aseri. 

Soovime eelseisvateks aastateks 
Jumala juhtimist, rikkalikult õnnistu- 
si naiste tegemistele-toimetamistele 
ning rõõmu jumalariigi töös. 

- PILLE MÄGILA 
Naiste Ühenduse esinaine 


EMK Naiste Ühenduse juhatus. 


EDULUGU HINNE 


Olgu temast palju rõõmu 


Hugo Lepnurme mälestusorel jõudis koju 


Kui mina 26. septembri 
sombuses varahommi- 
kus mõned minutid pä- 
rast kaheksat Tallinna 
metodisti kiriku juurde 
jõudsin, oli suur rekka 
end juba Narva maantee 
äärse sissepääsu ette 
kõnniteele manööverda- 
nud ning orelidetailide 
mahalaadimine alanud. 
Hugo Lepnurme mäles- 
tusorel oli koju jõudnud. 


20. sajandi lõpp: kõhklused 


Mälestusi oreli sünniloost JO- 
HANNA NIIDULT: “Orelifond sai al- 
guse 1999. aastal, kui laekusid esime- 
sed annetused. Olulise tõuke selleks 
andis professor Hugo Lepnurmele 
omistatud elutöö preemia. Selle väär- 
tusliku seemne panid mulda tema 
tütred Urve Aulis ja Virve Soode. Pin- 
nas oli soodne ning seeme hakkas 
vaikselt idanema ja kasvama. 

Orelifondi esialgne koosseis kogu- 
nes Virve ja Mati Soode kodus, kus 
üksmeelselt oldi haaratud mõttest, et 
metodisti kirikus peaks olema orel. 
Kohal olid ka Ene Salumäe ja mitmed 
teised selle eriala inimesed. Kohvi- 
lauas juttu puhudes ja mõtteid veere- 
tades jõuti üksmeelsele otsusele, et 
asi tuleb teoks teha. 

Aeg veeres. Pikkamisi sugenes 
tunne, et oleme omadega tupikteel. 
Kuskilt ei paistnud valguskiirt, raha 
ka mitte. Oli selline tunne, et see asi 
jääb küll pooleli. 


RSS 


N 


Fotod: UNO LOORIS, TAAVI HOLLMAN, MATI SOODE, TOOMAS PAJUSOO, Koduteel 


Urve Aulise meisterdatud orelikell kuulutab lõpuks suurt rõõmu! 


Ühel ööl, kui uni põgenes silmist, 
lasti mul kuulda vaimus selle oreli 
imeilusat ja võimsat kõla. See oli nii 
ilus ja võimas, et “sipelgad jooksid 
mööda selga”. 

Kui orelisõbrad järgmine kord ko- 
gunesid ja Urve Aulis murega ütles, 
et paistab, nagu jääks asi katki, sest 


raha lihtsalt ei ole ega tule, ütlesin, 
et tuleb. Tuligi. Rääkisin siis, et usu- 
kinnituseks lasti mul tulevase pilli 
võimsat ja imelist kõla kuulda. 
Üksnes Suur Jumal ise teab, kui 
palju vaeva, muret ja uneta öid on kõi- 
ge sellega olnud, aga pill hüüab, pill 
mängib kalli Virve Soode sõrmede all. 

Virve küsimusele, et “noh, kas 
sipelgad jooksevad?” — Vastasin: 
“Jooksevad, jooksevad, tõesti jook- 
sevad.” 

Ime on see küll, suur ime. Tõsi, 
osa orelist on veel maksta, seepärast 
on iga sent ja euro teretulnud. 

Ususõbrad on olnud kui sipelgate 
vägi, kes on Siblinud ja töötanud sel- 
le nimel, et oleks orel. On olnud 
suurannetajaid ja väikeannetajaid, 
kes on kümne euro ja krooni kaupa 
pannud oma piskut kokku. Tänu Ju- 
malale selle eest. Olgu õnnistus iga- 
ühega, kes on jaganud ja andnud. 


Orelit täis rekka 26. septembril Tallinna 
metodisti kiriku ees. 


Jääb küll öelda koos kuningas 
Joosafatiga (2Aj 20:20722): “Kuulge 
mind, Juuda ja Jeruusalemma elani- 
kud! Uskuge Tema prohveteid, siis teil 
õnnestub!” Ja ta pidas rahvaga nõu, 
seadis Issandale lauljad ja kiitjad, kes 
pühas ehtes pidid minema relvastatu- 
te ees ja ütlema: “Tänage Issandat, 
sest Tema heldus kestab igavesti!” Sel 
ajal, kui nad hakkasid hõiskama ja 
kiitma, pani Issand varitsejad Am- 
moni, Moabi ja Seiri mägestiku poe- 
gadele, kes olid tulnud Juuda vastu, ja 
nad löödi maha.” 


September 2011: 
ootused ja lootused 


Ootus oli kruvinud end kogu sügi- 
se. Üksnes asjaosalised ise teavad, 
kes, kui palju ja mis asju täpselt kor- 
raldasid. Kes käis oreliehitajatel len- 
nujaamas vastas ja kes nad õigel ajal 
taas lennukile saatis, kes neile ööma- 
ja korraldas ja kes kehakinnituse eest 
hoolt kandis, kes kiriku ukse nende 
ees varavalges avas ja kes selle õhtu- 
pimeduses sulges, kes hoolitses selle 
eest, et majas valitseks meistrile vaja- 

lik vaikus, aga et ka koguduse elu pä- 
riselt ei seiskuks, kes mõtles läbi ore- 
li pühitsemise talituse ja pani paika 
jumalateenistuse, kes valis välja esi- 
mesel kontserdil esitatavad palad ja 
leppis kokku esitajad, kes koostas ja 
teostas näituse, kavalehed, orelifondi 
bukleti, kes kirjutas ja saatis laiali 
kutsed ning valmistas ette tänukirjad, 
kes tellis kringlid ja kes kattis laua 
õhtuseks ametlikuks vastuvõtuks, 
kes lihvis oma sõnavõtu teksti, kes 
kandis hoolt selle eest, et toimuvast 
talletuks visuaalne jälg, millest unis- 
tuste täitumise korral õnnestuks ehk 


Oreliehituse olulised hetked jääd- 
vustati ajaloo tarbeks ka liikuva pil- 
dina. Ehk valmib neist materjalidest 
kunagi ka film. 


isegi film kokku panna, kes saatis 
laiali pressiteated, kes pidas ühen- 
dust Belgia saatkonnaga, kes kandis 
hoolt, et vajalikud arved makstud 
saaksid, kes oreliehitajatele pühapäe- 
vasel jumalateenistusel jutlust tõlkis, 
kes nende tööriistakasti lõpuks taas 
Belgiasse teele pani jne. Palvetest, 
mis kogu selle sigina-sagina taustal ja 
ettevõtmise õnnestumise nimel taeva 
poole õhatud, on ülevaade üksnes 
Taevaisal endal! 

Toimetaja e-postkastis on aga tal- 
lel Hugo Lepnurme nimelise Oreli- 
fondi nõukogu liikme, Tallinna 
Toomkoguduse organisti ja Hugo 
Lepnurme õpilase ENE SALUMÄE 
kiri orelisõpradele 19. septembrist, 
mis asjaosaliste toonast meeleolu 
hästi iseloomustab ja millest seetõttu 
tema lahkel loal siinkohal mõned kat- 
kendid pakun: “Minu siiras imetlus ja 
kummardus teile kõigile, et üks väga 
ammu kantud unistus ja palvesoov 
on jõudmas käegakatsutava tulemu- 
seni! Te olete olnud väga sihikindlad 
ja erakordselt tugeva usuga! 

Sellele inimlikule visadusele lisaks 


nõustume küllap kõik, et tegemist on 
ennekõike Jumala järjekordse imega! 

Mul on olnud rõõm olla selle ime 
sündimise juures, algushetkedel füü- 
siliselt lähedal olevamana, hiljem olu- 
de sunnil rohkem distantsilt vaimselt 
palveis kaasa elades ja muul viisil 
aidata püüdes. Teie entusiasmi ja ore- 
lisõprade siirast usku kõik need aas- 
tad kord lähemalt, kord kaugemalt 
nähes ei ole ma hetkekski kahelnud, 
et varem või hiljem see vileorel sinna 
kirikusse tuleb! Ja pean tunnistama, 
et kõiges usus ja lootuses teostus see 
ime minu jaoks siiski pigem varem, 
kui julgesin oodata. 

Orelifondi tegevus on olnud väga 
professionaalne ja asjakohane — tar- 
gad inimesed head asja ajamas — see 
peab viima unistuste täitumiseni! 
Veel kord: imetlen teid ja rõõmustan 
koos teiega! 

Aga nagu tean omadestki koge- 
mustest, on oreli esimesed hingetõm- 
bed nagu inimlapselgi siia ilma sündi- 
misel väga tähelepanuväärsed ja nen- 
dest sõltub kogu edasine käekäik. 
J 

Eks uusi oreleid on Eestis ju ikka 
aeg-ajalt valminud. Mõni isegi Nõu- 
kogude ajal ja mõni juba taasiseseis- 
vunud Eesti ajal ka. Alles möödunud 
aastal valmis Pärnu Eliisabeti kirikus 
suur Kriisade orel, mis annab tunnis- 
tust, et ka meie oma eesti oreliehitus 
siiski püsib veel õnneks jalgel ja kan- 
nab aastasadade traditsiooni edasi. 

Ka iga oreli remont või restauree- 
rimine Eestis on suur sündmus. See 
sai laiema üldsuseni ulatuva mõõtme 
1995. aastal Tallinna Toomkiriku ore- 
li restaureerimise julge sammu ette- 
võtmise ja õnnestumisega 1998. aas- 
tal ning on kenasti veerenud sealt 
Toompea mäest alla üle Eesti Valga ja 
Kadrinani välja. Viimati pühitseti res- 
taureerimise läbi teinud ajalooline 
orel alles paar pühapäeva tagasi Ha- 
geris. 

See on suurepärane, et Eestis 
väärtustatakse oreleid nii ajaloolisi 
pille remontides ja restaureerides kui 
ka täiesti uusi vileoreleid hankides. 
Ja seda majanduslikult kõikuvatest 
oludest hoolimata! [...] 

Meister Guido Schumacheri puhul 
on tegemist omal alal igati professio- 
naalse ja tunnustatud meistriga, 


Göran Grahni puhul Eestis juba mit- 
me oreli restaureerimistööde eksper- 
dina usalduse võitnud ja üle Euroopa 
oma kvaliteetsete ja asjatundlike 
nõuannetega tuntud eksperdiga ning 
Hugo Lepnurme mälestusoreli puhul 
nende mõlema ja koguduse orelifon- 
di koostöös sündinud meistriteosega 
oma ainulaadsuses, sest iga orel liht- 
salt ongi ainukordne käsitsi töö, mis 
on täpselt välja mõõdetud ja timmi- 
tud kõige paremini kõlama just selles 
kohas, kuhu see püsti pannakse. 

Seetõttu on ka selle uue vileoreli 
valmimise puhul kindlalt tegemist vä- 
ga suure sündmusega Eesti orelimuu- 
sikas, Tallinna muusikaelus, rahvus- 
vahelisel muusika-, kultuuri- ja oreli- 
maastikul. Järjekordne uus orel Ees- 
tis on valminud ja see annab küllap 
julgust nendele hetkel pooleli oleva- 
tele orelihangetele nii Tartus kui Nar- 
vas kui ehk mõnes muuski paigas, et 
see uute orelite valmimine Eestis ik- 
ka edaspidigi jätkuks! 

Tallinna orelipark saab nüüd ole- 
ma täiuslikum kui kunagi varem. Mõ- 
ne aasta eest valminud Tallinna Jaani 
kiriku uhiuus Haseborg-orel ei ole 
enam see kõige viimane pääsuke, 
vaid kõlapilti hakkab rikastama järje- 
kordne uus tegija — Tallinna metodis- 
ti kiriku Schumacher-orel. 

Ja kui siis tahta sinna loetelusse 
selle oreli ainukordsuse kohta lisada 
veel midagi tõeliselt ainukordset, siis 
on see tõesti fakt, et ühtki Belgia ore- 
limeistri orelit ei ole Eestimaal teada- 
olevalt varem olnud. Siinsetes kiriku- 
tes olevate kuulsamate ja vähem 
kuulsamate valdavalt saksa ja eesti 
meistrite ajaloolised ning nüüdisaeg- 
sed pillid saavad nüüd juurde saksa- 


prantsuse toonides barokseid kõla- 
värve järele aimava kolleegi. Seegi on 
märkimist väärt fakt selle uue oreli 
ainukordsusest. 

Niisiis on piisavalt põhjusi ja fakte, 
mis teevad sellest orelist tähelepanu- 
väärse ja annavad põhjust suurelt ja 
kaugeleulatuvalt mõelda ja tegutseda. 

Ajastus Hugo Lepnurme oreli ava- 
miseks on ka suurepärane — täpselt 
Hugo Lepnurme sünniaastapäeva 
eelõhtul! Kui Tallinna Piiskoplikus 
Toomkirikus oleme professor Lep- 
nurme kui oma koguduse kauaaegset 
juhatuse esimeest ja Toomkiriku ore- 
lifondi esimeest alati sel päeval mee- 
nutanud ja väga oluliseks pidanud te- 
ma aastakümnete pikkust seost selle 
oreli restaureerimisega, mille ta jõu- 
dis lõpuni ära näha, siis on tõesti 
sümboolne, et professori mälestus 
elab edasi ja seda väärtustatakse ka 
ühes täiesti uhiuues vileorelis, mille 
valmimisele professori tütred on nur- 
gakivi pannud. Mis saab olla kaunim 
kui paigutada oma isa elutööpreemia 
tema elutöö jätkuvuse sümbolisse — 
uude orelisse! [...] 

Olgu temast palju rõõmu ja õnnis- 
tust nii teile, suure vaeva nägijad — 
head orelisõbrad ja orelifondi liik- 
med —-, kui kõigile, kes sellel pillil 
mängivad, selle pilli saatel laulavad 
ja selle pilli kuulamisest hingekosu- 
tust saavad!” 


September-oktoober: 
käärime käised ülesse 


21. septembril kella nelja paiku 
pealelõunal linnulennult 1500 kilo- 
meetri kauguselt Belgiast Eupenist 
teele asunud rekka oli täis hoolikalt 
kaitsvasse pakendisse mähitud oreli- 


detaile. Mulle, kes ma juunis orelit 
oma silmaga näinud olin, reetsid 
ainuüksi juba mõnegi paki kontuu- 
rid, kuhu selles peituv osa valmis 
orelis paigutub. Oli suuremaid ja 
väiksemaid kandameid, mehed tas- 


Orelisõber Mati Soode koos oreli- 
ehitajatega 25. septembril Tallinna 
lennujaamas. Vasakult: orelimeister 
Guido Schumacher, Heinz Reul, 
Heiko Roehl, Manfred Croe, Stefan 
Schlenter. 


26. september: orel kerkib silma- 
nähtavalt. 

Orelifondi juhatuse esimees Arthur 
Raichmann kuulab orelimeister 
Guido Schumacheri selgitusi. 


sisid detaile lakkamatu voona küll 
ühe-, küll kahe-, küll mitmekaupa, 
mõne kasti liigutamiseks tuli appi 
võtta rattad. 

Hetke emotsionaalsuses ei tulnud 
pähegi ajaloo jaoks jäädvustada, kes 
kõik tol sügisesel esmaspäevahom- 
mikul oreliüritusse sel hetkel nii va- 
jalikku lihaste jõudu panustasid. Ta- 
gantjärele piltide põhjal meenutades 
olid kohal Rain Tombak, Meelis Jär- 


i 


Oreliehituse seis 26. septembri 
keskpäevaks. 


26. septembri talgulised kesk- 
päeval kohvilauas. 

vekülg, Raimond Gornischeff, Too- 
mas Pajusoo, Olav Pärnamets, Matti 
Hollman, Andres Kapp, Uno Looris, 
Joel-Matthias Looris, Tarmo Lilleoja, 
Mati Soode, Mati Mägila, Oleg Bajev. 
Loengu vaheajal lõi korraks käed 
külge Mark Nelson. Abiks oli tulnud 
ka parasjagu Vene tänaval asuva 
Peeter-Pauli koguduse orelit restau- 
reeriv Saksa orelimeister Alexander 
Eckert. 

Muidugi juhtis kogu mahalaadi- 
mistööd ja juhatas detailide paiguta- 
mist kirikusaali juba eelmisel õhtul 
lennukiga Eupenist Tallinna saabu- 
nud orelimeister Guido Schumacher 
koos kolleegide Heniz Reuli, Stefan 
Schlenteri, Heiko Roehli ja Manfred 
Croega. 


Orgbibau Schumacher GmbH 
Landestiial 130 

8EAT700 Eupon 

Belfica 

Tel: 0032-475 655 965 


Iga orelivile oli Tallinna saatmiseks 
hoolsalt pakitud. 


Ja pakiti sama hoolsalt ka lahti. 


Algul mitte nii väga suurena ja va- 
hepeal lausa põhjatuna tundunud 
rekka sai tühjaks ligikaudu keskpäe- 
vaks. Ja vähemasti allakirjutanu 
jaoks ootamatult kiiresti oli selleks 
ajaks kirikusaalis kerkimas juba ore- 
li “karkass”. 

Keskpäeval pakkusid “Martad” 
Helvi Kruusmann, Eliko Looris ja 
Lea Kangur kõigile kehakinnitust, 
mispeale talgulised olidki vabad 
ning orelimeistrid keskendusid oma 
tööle — päev päeva järel varavalgest 
hiliste õhtutundideni. Sama väsima- 
tu oli Helvi, kes iga päev meestele 
kaks korda, hommikupoolikul kella 
üheteistkümne ja õhtupoolikul viie 
paiku kohvi ja teed pakkus. 


Kui nädala sees võis kirikusaalis 
uudistada rohkelt kõikjal laiutavaid 
oreliehitajate tööriistu, siis järgmi- 
sel pühapäeval poleks seda osa- 
nud aimatagi. 


Aid 


Heinz Reul ja Guido Schumacher. 


Reedel, 30. septembril tähistas 
üks oreliehitajaist, Manfred Croe, 
viiekümnendat sünnipäeva, mida 
kohvipausi ajal suure tordi söömise- 
ga tähistati. Ühtlasi oli see juba ka 
lahkumispidu, sest Guido, Heinz ja 
Heiko sõitsid samal päeval tagasi 
Belgiasse. Sünnipäevalaps Manfred 
ja Stefan lõpetasid 1. oktoobril töö ja 
lahkusid Eestist pühapäeval, 2. ok- 
toobril, jõudes enne korraks siiski ka 
Tallinna linna vaadata. 

Nii juhtuski, et ega suur osa Tal- 
linna koguduse inimestest oreliehi- 
tuse protsessi või visuaalselt pooli- 
kut orelit oma silmaga ei näinudki, 
sest kui 25. septembril oli oreli koht 
veel täiesti tühi olnud, siis järgmisel 
pühapäeval, 2. oktoobril, avanes ki- 
rikulistele juba vaade väliselt tipp- 
topp pillile, mis küll alles ootas meis- 
ter Guido Schumacheri naasmist 11. 
oktoobril, et alustada häälestustöid. 

Ka häälestusperioodil, 12. oktoob- 
rist 21. oktoobrini, võisime kogeda 
orelimeistri tohutult intensiivset 
tööd iga päev varahommikust hilis- 
õhtuni. Üheks päevaks saabus talle 
Rootsist abiks ka orelikonsultant 
Göran Grahn ning taas ulatas abikäe 
Alexander Eckert. Helvi Kruusmann 
aga kattis Marta rollis lauda. Kom- 
menteerides oma askeetlikku eluvii- 
si, ütles kleenuke orelimeister oreli 
pühitsemise päeval naljatamisi, et 
teistsugune talle ju ei sobikski, sest 
kui ta kaalus juurde võtaks, ei ma- 
huks ta enam orelisse ja peaks hak- 
kama hoopis “avaramaid” pille ka- 
vandama. 


Noorteruumis kella-viie-teel: Manfred Croe, Heiko Roehl, Stefan Schlenter, 


Sellessegi tööperioodi mahtus üks 
sünnipäevapidu — 14. oktoobril ko- 
gunesid orelisõbrad, orelimeister ja 
selleks päevaks Eestisse sõitnud 
Göran Grahn õnnitlema sünnipäeva- 
last Virve Soodet. 


30. oktoober: see on see päev 


Hugo Lepnurme mälestusorel pü- 
hitseti ja “anti üle meie kõigeväelisele 
Jumalale kirkuseks ja koguduse tee- 
nimiseks” pühapäeval, 30. oktoobril. 


Oreli pühitses Eesti Metodisti Kiri- 
ku superintendent TAAVI HOLL- 
MAN, kes luges katkendi 92. psal- 
mist ja jätkas sõnadega: “Igavene Ju- 
mal, keda põlvest põlve on teenitud 
muusikaanniga, võta vastu meie kii- 
tus Sulle, mis kõlab sellel orelil, mil- 
le meie pühitseme Sinu nimel ja Sinu 
kirkuseks. Anna, et selle oreli muusi- 
ka oleks õnnistuseks kõi- 
gile, kes siin Sind teeni- 
vad. Et nemad oleksid pü- 
hitsetud Sinule, kelle hääl 
on kõlanud üle kogu maa 
ja kelle sõnad maailma 
äärteni. Olgu meie muusi- 
ka nõnda ühendatud Sinu 
püha sõnaga, et Sinu kir- 
kus ümbritseb meid ja an- 
nab meile väe selleks tee- 
nimistööks, mille Sina 
meile oled andnud selles 
maailmas. Meie pühitseme 
Hugo Lepnurme mälestus- 
oreli Kolmainujumala, Isa 
ja Poja ja Püha Vaimu ni- 
mel. Aamen.” 


Päevale sobivaid kirjakohti Piib- 
list olid lugema palutud Hugo 
Lepnurme lapselapsed Piibe Piirma 
(Ps 33:1-3), Marja Peetmaa (Ps 81:1- 
3), Helina Aulis (Ps 150) ja Joel Aulis 
(K1 3:12-17 ). Lastejutluse pidas Joel 
Aulis, kes selleski seoses meenutas 
vanaisa, muu hulgas tõsiasjaga, et 
kuigi Hugo Lepnurmest sai hiljem 
muusik, helilooja ja orelikunstnik, 
on ta oma mälestusteraamatus esi- 
mese kooliaasta kohta kirjutanud, et 
tal polnud sel ajal suuremat laulu- 
häält ja tema lauluhinne olevat ol- 
nud suisa “nõrk”. 


Pastor OLAV PÄRNAMETSA jut- 
lus keskendus päevakohaselt orelile 
ja maestro Lepnurmele ning algas 
sõnadega: “Armsad õed ja vennad 
Kristuses, armsad sõbrad! Me tea- 
me, et kõik head anded tulevad Tae- 
vaselt Isalt! [...] Üksteist aastat taga- 
si septembris võisime õnnistust palu- 
da meie pühakojale. Täna on meil 
jälle suur pidupäev — oleme saanud 
vileoreli. 

Kirik ilma orelita tundus nagu 
peigmees ilma pruudita. Ilma pruu- 
dita, kelle rõõmus laul võiks olla 
kuuldav selleski Jumala koguduse 
kodupaigas.” 

Ja edasi: “Orel on olnud läbi sajan- 
dite kristliku muusikakultuuri lahuta- 
matu osa. Otsisin mõttes kõige esime- 
si viiteid oreli kui muusikariista eel- 
käijate kohta. Tõepoolest, need päri- 
nevad juba veeuputuse-eelsest ajast, 
kui loeme Esimese Moosese raamatu 
4. peatükist, mis räägib Lemeki 

Göran Grahn. 


pojast Juubalist, kes sai kõigi kandle- 
lööjate ja — pange tähele! — vilepuhu- 
jate isaks. Juba tol ajal oli tekkinud 
soov puhuda mitut erineva heliga vi- 
let korraga, nii et nad omavahel ka 
harmoneeruksid!” 

Olav Pärnamets meenutas jutlu- 
ses veel paljusid Piibli kirjakohti, 
mis pakuvad teavet muusika ja muu- 
sikariistade kohta, nagu näiteks 
Moosese kiidulaul Jumalale Egiptu- 
se orjusest pääsemise puhul, kümne 
käsu teadaandmine Siinai mäel sar- 
vehääle saatel, Jeeriko vallutamine 
jäärasarvede soofarite puhumisega, 
kolmesaja sarvpasuna roll Gideoni 
vabadusvõitluse loos, seaduselaeka 
toomine Jeruusalemma hõisates ja 
sarve puhudes. Ta rõhutas, et olulis- 
tele usulistele hetkedele Vana Testa- 
mendi loos kaasneb ikka muusika ja 
veel ütleb Vana Testament, et templi 
lauljad ja pillimehed kutsuti Leevi 
ehk siis preestrite suguharust. 

Mida kõike õpetlikku jutlustajal oli 
ja ajalool oleks muusika, sealhulgas 
orelimuusika arengust kristliku kiri- 
ku elus pakkuda, ei mahuta selle aja- 
kirja kaante vahele paremagi tahtmi- 
se korral. Siinkohal veel üksnes paar 
lõiku jutluse lõpuosast: “See seeme — 
Urve ja Virve annetus oma isa elutöö- 
preemiast — on osutunud üle ootuste 
idanemisvõimeliseks ja inspireerinud 
paljusid. [...] Et meil on Hugo 
Lepnurme mälestusorel, seda hindab 
Tallinna metodisti kogudus kui privi- 
leegi, mis meile kingitud. 


16 ) KODUTEEL 4/2011 


Tundsin maestro Lepnurme enne- 
kõike kui pühendunud kristlast, kel- 
le usk jäi kindlaks ka katsumustes ja 
kelle vennalik meelsus ulatus üle 
konfessioonide piiride. 

Vend Hugo on nüüd seal, kus ta 
näeb sellist ilu ja kirkust, mida üks- 
ki silm pole näinud. Ta kuuleb muu- 
sikat, mida siin maa peal ükski kõrv 
pole kuulnud. Seda on Jumal valmis- 
tanud neile, kes teda armastavad. 
Aamen!” 

Oreli pühitsemisele järgneval 
päeval, 31. oktoobril 2011 oleks Hu- 
go Lepnurm saanud 97-aastaseks. 


Teenistuse preluudiumi esitas sak- 
sofonil Miikael Mägila, oreli taga aga 
istus kogu teenistuse ajal orelikonsul- 
tant ja EELK Stockholmi koguduse 
organist Göran Grahn. Lisaks täitis 
muusikalist osa Credo-Allika ühend- 
kammerkoor dirigentide Eivin Toodo 
ja Raili Vahermägi juhatusel keeruka 
ja nõudliku kavaga, millesse solistina 
oli kaasatud sopran Arete Teemets. 
Ettekandele tulid a capella “Siis vaiki- 
vad kõik mõtted” (Pärt Uusberg), 
“Ave Mater” (Rene Eespere), “Ave 
Pater” (Rene Eespere), “Laudate 
Dominum” (W. A. Mozart), “Otsekui 
hirv” (Rudolf Tobias) ja “I was glad” 
(Sir Charles Hubert Hastings Parry). 
Esimesed oreli saatel lauldud ühis- 
laulud olid 17. sajandi Saksamaal 
loodud “Oh võtkem Jumalat” ja Char- 
les Wesley “Kui kiidaks Sind”. 


i 


Orel on kohe-kohe üle antud ja 
vastu võetud: Göran Grahn ja 
Guido Schumacher jälgimas aktile 
alla kirjutavat Ulle Kruuse-Kingot. 


% s 2 
Pidupäevale kohaselt pakuti 30. ok- 
toobril kõigile kirikulistele kringlit. 


Pärast teenistust pakuti kiriku 
aatriumi poolel kõigile kirikulistele 
kringlit ja kohvi ning kirjutati üldise 
melu taustal pidulikult alla oreli üle- 
andmise-vastuvõtmise aktile. SA 
Hugo Lepnurme nimelise Orelifondi 
ehk tellija nimel tegi seda juhatuse 


liige Ülle Kruuse-Kingo, tuleb aga 
silmas pidada, et sihtasutus kuulub 
kogudusele. 

Orelifondi esimehe Arthur Raich- 
manni käest hiljem üle kontrollitud 
andmetel kujunes oreli maksumuseks 
(koos käibemaksuga) 356 040 eurot. 
Kultuurkapitali toetus moodustab sel- 
lest ümmarguselt 115 000 eurot, see- 
ga ligi 40 protsenti tänaseks laekunud 
annetustest. Oreliehitusfirmale on 
välja makstud esialgne lepingujärgne 
summa, aga võlgu on fond veel 29 200 
eurot hiljem lisandunud ühe registri 
ja vilede eest. Riigile on lepingu põhi- 
summalt käibemaks makstud. Garan- 
tii osas sätestab leping, et kolm kuud 
tehakse vajalikke parendustöid tasu- 
ta; vigastele detailidele või defektsete- 
le materjalidele on garantii kümme 
aastat. 

Arthur Raichmanni sõnul on ore- 
lifondi esmane prioriteet hetkel ole- 
masolevad kohustused korrektselt 
täita, aga juttu on olnud, et fond 
võiks jätkata oreli hooldamise ja ki- 
riku organisti palkamise tegevusel. 

Ka 30. oktoobril võis soovija koh- 
vi ja kringli eest teha annetuse, sa- 
muti läks oreliehituse seni veel kat- 
mata kulude katteks selle päeva kor- 
jandus. Seda kõike tuli kokku ligi 
2300 eurot. 


Orelifondi nõukogu esimees Mart 
Laar orelisõber Niina Reialiga. 
Taustal orelinäitus. 


ais 

Õhtul kell viis kogunes rahvas 
taas kirikusse — kuulama orelikont- 
serti, kus esinesid professor Hugo 
Lepnurme õpilased ja Göran Grahn. 

Kontsert algas Hugo Lepnurme 
“Avamänguga” (Overture, 1998), 
mille esitas Ene Salumäe. Tallinna 
metodisti koguduse organisti ja Hu- 
go Lepnurme tütre Virve Soode esi- 
tuses kõlas Peeter Süda “Ave Maria” 

ja Fr.-C1. Th€odore Dubois" “Grand 
choeur”; Tallinna Kaarli koguduse 
organisti Piret Aidulo kavasse kuu- 
lusid Roman Toi “Palve Ketsemani 
aias” ja Hugo Lepnurme “Toccata”; 
Göran Grahn esitas viis osa F. 
Couperini teosest “Messe pour les 
paroisses”, Hugo Lepnurme Muusi- 
kaühingu esindaja Kristel Aer män- 
gis Johann Sebastian Bachi “Prae- 
ludium in E BWV 566” ja koraalieel- 
mängu BWV 678, Eesti Muusika- ja 
Teatriakadeemia oreliõppejõud Too- 
mas Trass kandis ette Charles-Marie 
Widori Adagio ja Toccata teosest 
“V Synphonie pour orgue”. 

Avakontsert lõppes ühislauluga 
“Võta nüüd Issandat, vägevat kunin- 
gat kiita”. 

Muusika kõrvale mahtus kontser- 
diõhtusse ka juttu. Pastor Toomas 
Pajusoo tsiteeris muusikat sisse ju- 
hatades Taaveti 118. laulu, öeldes: 
“See on päev, mille Issand on teinud: 
ilutsegem ja rõõmutsegem temast!” 
Ning tänas eeskätt Jumalat, aga 
muidugi ka orelimeistrit koos abi- 
kaasa Michaelaga, Göhran Grahni, 
koguduse orelifondi ja iga annetajat, 
keda on olnud ligi 2000. 

Kõrvalepõikena olgu öeldud, et 
Arthur Raichmanni sõnul on suuri- 
ma eraisikust annetaja panus orelis- 
se olnud ligi 21 000 eurot, aga too 
annetaja eelistab, et tema nime ei 
publitseerita. Rohkete üksikanneta- 
jate, asutuste ja oreli heaks esinenud 
muusikute nimed on ajaloo jaoks tal- 
letatud oreli “Kuldraamatusse”. Sü- 
dantsoojendav on olnud naaberkiri- 
kute toetus, Tallinna Piiskopliku 
Toomkiriku sõbraõlg on meie kõrval 
olnud algusest lõpuni. Kõiki abilisi, 
kaasaelajaid ja kaaspalvetajaid teab 
küll vaid Jumal taevas. 


Sõna sai orelimeister GUIDO 
SCHUMACHER, keda tõlkis Toomas 
Mäeväli: 

“Lugupeetud kuulajad! Mind kui 
oreliehitajat on palutud öelda teile 
tervitussõnad ja mõned sõnad oreli 
kohta. On olnud suur au olla esime- 
ne Belgia meister, kes ehitab oreli 
Eestisse. 

Sooviksin rääkida pisut tehnili- 
sest küljest, aga arvan, et publiku 
jaoks on oluline natuke teada saada 
ka selle pilli kujunemisloost. 


Kui sain kutse ja esimest korda 
siia kirikusse jõudsin, olin meeldi- 
valt üllatunud sellest suurepärasest 
moodsa arhitektuuriga ja akustiliselt 
hästi läbi mõeldud hoonest. Muidugi 
tekkisid kohe ka küsimused, kuidas 
selles ruumis toimida: kuidas mahu- 
tada orel tema jaoks ette nähtud 
kohta, kuidas istutada selle ruumi 
akustikasse ja lahendada kõik muud 
tehnilised küsimused. Sellest on tul- 
nud välja see, mida te just kuulnud 
olete. 

See orel on omamoodi peegeldus 
piirkonnast, kust ma tulen. See on vä- 
ga multikultuurne ja saanud suuri 
mõjutusi mitmelt poolt. Tulen saksa- 
keelsest Belgia osast, aga prantsus- 
keelne Belgia jääb ainult kolme kilo- 
meetri kaugusele ja flaamikeelne 
asub 20 kilomeetrit edasi. See on nii- 
siis “mitmekeelne” orel, mis ühendab 
mitut traditsiooni — saksa, prantsuse 
ja kohalikku. Aga see oli ka tellija, sel- 
le koguduse soov, et see orel võiks ol- 
la midagi uut selles kultuuriruumis ja 
orelimaastikul, et see võimaldaks esi- 
tada hoopis teistmoodi literatuuri kui 
seni siia valmistatud pillid on võimal- 
danud, ja anda sellega laialdasemad 
võimalused muusikaeluks. 

Lisan ka mõned tehnilised üksik- 
asjad, mis laiemale publikule võib- 
olla nii palju huvi ei paku, aga ma 
tean, et saalis viibib ka palju oreli- 
mängijaid, oreliehitajaid ja muidu 
orelitehnikat tundvaid inimesi, kel- 
lele see on oluline. 

See on kahe manuaaliga orel, mil- 
lel on 24 registrit, mis on jagatud 
peavärgiks, ülavärgiks ja pedaaliks. 
Väike tehniline detail — pedaali re- 
gistrid on omamoodi transmissioon- 
registrid, nii et ainult alumine ok- 
taav on iseseisvate viledega, ülejää- 
nud on laenatud teistest registritest. 

Sellel pillil on ligikaudu 1500 vi- 
let, enamik neist inglistinast, aga kü- 
laltki suur osa ka puidust. Kõige ma- 
dalamat tooni andva vile pikkuseks 
on 2,5 meetrit ja kõige kõrgemat he- 
li andval 6 mn. Kõik ülejäänud ma- 
huvad nende mõõtude vahele. 

Oreli ümbriskapi arhitektuuris 
oleme juhindunud ruumi varasemast 
sisekujundusest — ribidest pinkidel 
ja looži ees, samuti silindrilistest 
sammastest kirikusaali keskel ja 
ümara vormiga kantslist. Kõik need 

detailid on leidnud omamoodi kajas- 
tamist ka oreliprospekti kujundami- 
sel, ümbriskapi valmistamisel ja vär- 
vilahendustes, et jääks mulje, nagu 
oleks orel kogu aeg siin ruumis ol- 
nud. 

Arvude taga on siiski alati ka ini- 
mesed, ja sellegi oreli on inimesed 
valmistanud. Mitte üksi meister, vaid 
töökoja 12-liikmeline meeskond. 
Oreli valmistamiseks on kulunud üle 
6000 töötunni. 

Aga tahan toonitada seda, et iga 
projekti taga on idee. Me seisame tä- 
na siin ja kuulame seda pilli ainult 
ühe inimgrupi, võiks öelda täiesti 
friigi moodi inimeste töö tulemusena 
— see on Hugo Lepnurme nimeline 
Orelifond, kes võttis pähe ehitada 
siia kirikusse orel Hugo Lepnurme 
mälestuseks. See oli täiesti enneole- 
matu ettevõtmine, kui seda tööd 
alustati, aga see on läinud korda. 

Orelifondi inimesed on olnud ka 
mulle sellel tööperioodil väga suu- 
reks toeks. Nad on mind kenasti vas- 
tu võtnud, nad on mind toitnud ja 
mulle kohvi keetnud, täitnud kõik 
mu soovid ja aidanud igal sammul, 
kus vähegi abi on tarvis läinud. 
Ainult nii on saanud see töö õnnes- 
tuda! 

Ma olen õppinud tundma seda 
maad, seda rahvast ja teie külalis- 
lahkust ja see on valmistanud mulle 
suurt rõõmu. Ma soovin teile ilusaid 
hetki uue oreliga ja rõõmsat pilli ka- 
sutamist!” 


Orelimeister sai tänutäheks lilled 
Riigikogu aseesimehelt LAINE 
RÄNDJÄRVELT, kes tõi tervitused 
Riigikogu nimel ja väljendas oma lü- 
hikeses sõnavõtus rõõmu, et just 
kultuuripealinna aastal on Tallinna 
saabunud uus kuningas, pillide ku- 
ningas. 


Muusikapaladele rääkis vahejuttu 
ka Hugo Lepnurme tütar VIRVE 
SOODE: “Seda orelit on hakatud kut- 
suma Hugo Lepnurme mälestusore- 
liks. Mida orel siis võiks mäletada? 

Et esimene annetus oreli ehitami- 
seks tuli Hugo Lepnurme elutöö- 
preemiast 1999. aastal. Sellele järg- 
nesid annetused kaheteistkümne 
aasta jooksul väga paljudelt inimes- 
telt. Nüüd on ta siis valmis. 

mas Trass ja Göran Grahn. 


Kui meie isa veel elaks, siis ta vis- 
kaks frakisabad üle orelipingi, tõm- 
baks lahti meelepärased registrid ja 
hakkaks mängima. Enne kindlasti 
palvetaks vaikselt omaette. Kui 
muusikast hoogu satuks, siis ümi- 
seks kaasa. 

Kus ta mõtted rännata võiksid? 
Kas lapsepõlveradadel kehvas Agu- 
mäe rannatalus? Suure neljapäeva 
hommikul märtsis 1923, kui perre 
sündis kolmas poeglaps Enno, viidi 
poisike näha surivoodil lebavale va- 
naisale. Taat kutsus enda juurde ka 
vanemad vennaksed Hugo ja Arno 
ning õnnistas kõiki kolme. See õn- 
nistus saatis neid kogu elu, vaatama- 
ta vintsutustele, mis neid tabasid. 
Nad leidsid igaüks oma kutsumuse, 
millest rõõmu tundsid ja tunnustust 
leidsid. 

Tänase kontserdi kavas on 
Widori V orelisümfoonia. Hugo Lep- 
nurm mängis seda oma esimesel ise- 
seisval orelikontserdil Estonia kont- 
serdisaalis märtsis 1937. Ta kirjutab 
“Mälestustes”: “See muusika tundus 
nii ilus, et ei tahtnud seda kuidagivii- 
si pidada endale, vaid rahvale jaga- 
da. Kontsert õnnestus hästi. Rõõm 
tundus väga puhtana, polnud mul 
mingit auahnet eesmärki.” 

Aga nüüd märts 1942 tööpataljo- 
nis Udmurtias, kus Eesti mehed 
raiusid 40-kraadises pakases kirka- 
dega maad suurte naftatsisternide 
tarvis või rügasid hommikul kella 
kahest õhtul poole kümneni köögis, 
koorides läbi häda hangitud külmu- 
nud kartuleid, nii et kas või näpud 
mädanevad otsast. Tundus, et elu 
pole enam inimlik, see on mingi töö- 


Oreli avakontserdil esinenud organistid: Ene Salu- 
mäe, Virve Soode, Kristel Aer, Piret Aidulo ning Too- 


looma orjus. Aga 
ometi Jumalik väl- 
gatus: “Kord ain- 
ult 10-kraadises 
külmas - päikese- 
paistel kõndides 
oleks nagu kogu 
loodus muusikana 
helisenud. Midagi 
säärast pole ma 
saavutanud pillil. 
Kui hiljem lugesin 
vanaaja sfääride- 
muusikast, siis 
tookord arvasin 
seda tajuvat.” 

Küllap taevasel 
pillil on need helid kõik olemas. 

Meie tänane orel oma 1500 vile ja 
24 erinevat kõlavärvi registriga on 
end võimalikult mitmekülgselt esit- 
lemas. Isa tavatses öelda, et orel on 
üks Jumala kiitmise masin (sõna pa- 
rimas tähenduses muidugi) ja küllap 
iga annetaja siit oma orelivile hääle 
ära tunneb.” 


Maestro tütarde jutu järele sobitub 
sellesse minu üsna eklektilisse üle- 
vaatesse paar meenutust, mida Eesti- 
maa — kirikute maestrost Hugo 
Lepnurmest on oreli tuleku tuhina 
taustal toimetajaga jaganud KALLE 
KANT. Neist esimene pärineb kuldse- 
test kuuekümnendatest, mil neli 
noormeest olid kord teel Kohilast 
Pärnusse, kuhu meeskvartetti esine- 
ma oodati. Oli pühapäev ja Rapla ki- 
riku juurde jõudes kuulsid noorhär- 
rad nii tugevat orelimängu, et kiriku 
aknaklaasid tegid võrra-kõrra. Noor- 
sandid astusid kirikusse ja ühinesid 
palvelistega. Orelimäng sai läbi, kõ- 
nelema asus Rapla praost Esra Rahu- 
la. Kärsitud laulumehed tõusid viima- 
sest kirikupingist ja astusid üles Rap- 
la kiriku koori peale, kus oreli taga is- 
tus Hugo Lepnurm, kes käsutas po- 
jad ritta oreli ette, öeldes: “Kui praost 
kõne lõpetab, laulate mitu laulu!” 

“Olen laulnud elus seitsmes 
meeskvartetis, aga nii head saadet 
kui Rapla kirikus Hugo Lepnurmega 
pole mul elus rohkem olnud,” kõlab 
Kalle Kandi hinnang. 

Tema teine mälestus pärineb 
1980. aastate Puhjast, kus parasjagu 
oli abiellumas noor kirikuõpetaja ja 
laulatusetalitust läbi viimas Võru- 


maa praost Villu Jürjo. Puhja kirik 
oli puupüsti rahvast täis, sest nii va- 
nad kui noored tahtsid näha noore 
kirikuõpetaja laulatust. Laulma pa- 
lutud Kalle Kant jõudis kirikusse 
koos pruutpaariga ja pidi küünar- 
nukkidega kõvasti trügima, et koori- 
pealsele pääseda. Lõpuks jõudis ta 
orelipingini Hugo Lepnurme kõrva- 
le. Harjutanud nad ei olnud ja 
maestro sai aru, et noormehel on 
närv sees. Ta pani käe isalikult laul- 
ja õlale ja ütles: “Laula ikka nii, na- 
gu oled ennegi laulnud, küll ma ore- 
liga sulle järele tulen!” August 
Topmani “Kalla kallis isakäsi” tuli 
välja hästi, teisi laule Kalle Kant ei 
mäleta. Ent reisides mööda Eestit on 
Puhja ja Rapla kiriku tornidel talle 
palju öelda. 


Mis puudutab kontserti, siis ko- 
dus kommenteeris mu abikaasa 
ANDRES KAPP toimunut umbes 
selliste sõnadega: “Oli pidulik ja kor- 
daläinud päev. Orel on väga kaunilt 
sobitatud kirikuruumi. Jääb mulje, 
nagu oleks pill seal kogu aeg olnud. 
Pidin veel kord kogema, kui hea 
akustikaga on meie kirikusaal. Oli 
kerge jälgida-kuulata isegi väga teh- 
nilisi, figuratiivseid muusikalõike, 
mida vanemates kirikutes kipub se- 
gama liigne kaja. Üldiselt on orel 


heade kõlaomadustega ja huvitavate 
tämbritega. Kergesti tundsin ära 
flöödi, klarneti, posaune. Isegi kõige 
madalamad bassiviled ei hakanud 
kirikusaalis liigselt resoneerima. 
Oreli kõlajõud ulatub õhkõrnadest 
piano-pianissimo toonidest kuni 
võimsa forte-fortissimo helikujundi- 
ni. Samuti oli meeldivaks kogemu- 
seks hommikusel jumalateenistusel 
see, kui hästi sulandus oreli saate- 
partii koori ja solisti kõlavärvingute- 
ga.” 

Nii hommikusel jumalateenistu- 
sel kui õhtusel kontserdil oli 600 is- 
tekohaga kirikuruum rahvast tulvil. 
Tallinna kogudusele nii olulist üri- 
tust austasid oma kohalolekuga mit- 
med tähtsad külalised, lisaks riigiko- 
gu aseesimehele Laine Randjärvele 
orelifondi nõukogu esimees kaitse- 
minister Mart Laar, Belgia kuningrii- 
gi suursaadik Nicolaas Buyck ja 
Tšehhi vabariigi suursaadik Ale- 
xandr Langer, mitmeid orelimeist- 
reid nii Eestist kui raja tagant. 

Hommikuse piduliku jumalatee- 
nistuse andis tavapärasel viisil sama 
päeva õhtul eetrisse Pereraadio. Õh- 
tuselt orelikontserdilt tegi otseüle- 
kande ERR-i Klassikaraadio. Soovi- 
jad saavad järelkuulata mõlemat lin- 
distust vastavalt siis Klassikaraa- 
diost ja Pereraadiost. 


Orelikonsultant Göran Grahn, orelifondi nõukogu esimees Mart Laar, oreli- 


meistri abikaasa Michaela Schumacher, Belgia kuningriigi suursaadik 
Nicolaas Buyck ja orelimeister Guido Schumacher 30. oktoobril pärast ore- 


li pühitsusteenistust. 


Tallinna Ooper-kvartett 


Pereraadio arhiivist on järelkuu- 
latav ka Janne Kütimaa “Teeliste” 
sarja saade “Issanda kiitmise pill 
ja tema teekond”, kus meie oreli 
saamisloo eri etappidest räägivad 
Hugo Lepnurme tütred, koguduse 
pastorid, orelimeister jpt. 

kokka 

Oreli avakontserdile järgnes amet- 
lik vastuvõtt, mille kulud kandis Bel- 
gia suursaatkond. Pastor Toomas Pa- 
jusoo sõnul on Belgia saatkond luba- 
nud edaspidi vahendada ka Belgia or- 
ganistide kontserte uuel orelil. 

Vastuvõtul pakkus muusikat Tal- 
linna Ooper-kvartett, uudistada sai 
Piibe Piirmaa ja Marja Peetmaa 
koostatud-kujundatud näitust, kont- 
serdil käinutele jäi mälestuseks ka 
kenalt kujundatud kava ja buklett, 
mis tutvustas orelifondi tegevust. 

Tänati orelifondi juhatuse esi- 
meest Arthur Raichmanni (kes ise 
küll töökohustuste tõttu sel päeval 
Eestist eemal viibis) ja liiget Ülle 
Kruuse-Kingot, nõukogu esimeest 
Mart Laari ja liikmeid Olav Ehalat, 
Leev Kuuma, Ene Salumäed, Urve 
Aulist, Virve Soodet, Ülle Kirsipuud, 
Allan Ventselit, Olav Pärnametsa ja 
Toomas Pajusood, Jaani koguduse 
õpetajat ja Tallinna praosti Jaan 
Tammsalut, kes korraldas korjandu- 
se Hugo Lepnurme mälestusoreli 
toetuseks, ning emeriitõpetaja Ivar- 
Jaak Salumäed, kes korraldas Tal- 
linna Toomkoguduses üheksa Oreli- 
silla kontserti, mille tulud läksid sa- 
muti meie uue oreli toetuseks, ning 
mitmeid orelisõpru, tänu kelle en- 
nastsalgavale vabatahtlikule tööle ja 
annetustele orel on valminud. 

Tänulõuna orelifondi vabatahtli- 
kele töötegijatele sai teoks teise 
advendi eelõhtul, 3. detsembril. 

20. november: 
orel näitas end tänukontserdil 


20. novembri õhtusest tänukont- 
serdist, kui orelil mängis Kristel Aer 
ja viiulil Sigrid Kuulmann-Martin, on 
jaganud muljeid URVE AULIS: “Jo- 
hann Sebastian Bachi Prelüüd ja 
Fuuga a-moll näitasid oreli parimat 
saksapoolset värvingut ja organisti 
võimeid täies hiilguses. Tema tubli- 
del abilistel — tütardel — oli parasjagu 
tegemist lehtede pööramise ja regist- 
rite vahetusega. Just nii võis ka Bach 
ise omal ajal pilli taga mõnutundega 
oma muusikat võlvide poole tõusta 
lasta. 

Johann Sebastiani poja Carl 
Philipp Emanueli Sonaat D duur ni- 
hutas meid juba tundelisema ajastu — 
Haydni ja varase Beethoveni suunas. 
Eluajal oli ta oma isast kuulsam ja 
edukam. Oma rohke ja rikkaliku 
muusika eesmärgiks pidas ta inim- 
südamete puudutamist ja nendes pa- 
rimate suundumuste äratamist. Or- 
ganistil õnnestus taipliku registriva- 
liku ja hea sisseelamisega seda kuu- 
lajatele meeldivalt tõestada. 

Jehan Alaini “Litaaniad” on kuul- 
davasti kirjutatud tema õe mälestu- 
seks. Siin oli organistil hiilgav või- 
malus tuua esile pilli rikkalikud 
prantsusepärased registrikombinat- 
sioonid, särav pedaalitehnika ning 
oskuslik manuaalikäsitlus. Omal 
ajal, 1939. aastal torkas Jehan Alain 
Hugo Lepnurmele silma Pariisis 
nende ühistel tundidel Marcel Dupr€ 
improvisatsiooniklassis. Alain oli siis 
juba tunnustatud helilooja ja tegev- 
organist. Tema improviseeritud fuu- 
gad olid kui küpsed meistriteosed, 
imetluseks kaasõpilastele ja mõni- 
kord maestrole endalegi. Hugo 
Lepnurm sai kaasa elada ka Jehan 
Alaini lõpueksamile Pariisi konser- 
vatooriumis 1939. aasta kevadel. 
Kahjuks katkes selle andeka muusi- 
ku elutee 1940. aastal. 

Kui teha juttu orelist endast, siis 
pilli avakontserdil 30. oktoobril tun- 
dus heli kohati kuivavõitu, mis on 
saali akustilist omapära arvestades 
ka paratamatu. Nimelt suunab telgi- 
kujuline lagi helid alla, laskmata tek- 
kida suurtele katedraalidele omasel 
kajal. Lindistusteks on metodisti ki- 
rik oivaline paik ja sellisena oli see 

ka kavandatud. 20. novembri kont- 
sert kõlas mahlakamalt, organistid 
kohanevad järjest rohkem ruumi ja 
oreli koosmänguga. Lõpuks võtab 
iga uue oreli sisseelamine oma saali 
alati mitu aastat aega. Seega — mida 
rohkem orelikontserte, seda parem! 

Viiuldaja Sigrid Kuulmann-Mar- 
tin oli oma lood häälestanud eesti 
lainele — Arvo Pärt ja Artur Kapp. 
Ulatuslikum ja põnevaim lugu oli Ar- 
vo Pärdi “Fratres”. Tehnika polnud 
viiuldaja jaoks mingi pähkel, tõlgen- 
duslik külg kaasahaarav ja kaasa 
mõtlema panev. Praeguses saali kõi- 
kuva temperatuuriga seisus kipuvad 
oreli keelregistrid, mida tuli saates 
kasutada, intonatsioonilt “mängi- 
ma”. Samal ajal ei luba viiuli flagio- 
lettide- ja ülemheliderohke partii sel- 
list mängimist kaasa teha. Loomuli- 
kult timmis orelihooldaja koos Kris- 
tel Aeruga enne kontserti terve oreli 
häälestuse paika, aga saali päevane 
tihe kasutus oli jälle vingerpussi 
mänginud. Sestap on mõistetav, et 
orelihooldaja jääb oreli “heaks vai- 
muks” alatiseks. Tema ametikoht on 
sama loomulik nagu kiriku organis- 
ti(de) olemasolu. Nemad armastavad 
oma pilli ja oma tööd. 

Artur Kapi “Viimne piht” kõlas 
viiuldaja esituses peaaegu sõnadesse 
tõlgitava sisseelamisega ja igaviku 
pühapäeva meeleoludesse sulandu- 
vana. Kava lõpulugu, Arvo Pärdi 
“Peegel peeglis” on helilooja kunst- 

6. november - esimene pühapäev 
koos pühitsetud oreliga. Uudista- 
jaid jätkus! Pildile on jäänud Eivin 
ja Emil Joosep Toodo. 


tükk, mida annab igaühel omamoodi 
tõlgendada. Selles loos olid orel ja 
viiul õnnestunud kooskõlas. 
Kuulajad läksid kontserdilt kodu 
poole helges ja tänulikus meeles.” 


20. novembri tänukontserdil orelit 
mänginud KRISTEL AER ütles pä- 
rast kontserti pilli iseloomustami- 
seks järgmist: “Uus orel on nagu uus 
maailm, mida on võimalus avastada. 
Igal uuel orelil on mängijale väga 
palju õpetada — kuidas sealt välja 
meelitada kauneim heli ja kuidas ta 
kiriku akustikas parimal viisil kõla- 
ma saada. Metodisti kiriku orelile on 
puudutus väga tähtis ... aga tal on 
veel palju sees, mida leida, ja palju 
kauneid kõlasid, mida avastada!” 

Esimesel advendil, 27. novembril 
lülitus meie uus orel juba ka laie- 
masse kultuuriellu, kui sai teoks 
kontsert jõulumuusika festivali “Ki- 
rikupühad Maarjamaal” raames ning 
esinesid Andres Uibo (orel), ka Bo 
Chan (kontratenor) ja Mail Sildos 
(barokkviiul). Teisel advendil nauti- 
sime taas tasuta kontserti, kus astu- 
sid üles Kadri Ploompuu (orel) ja 
Oksana Sinkova (flööt). Aga jäägu 
need ja järgnevad kontserdielamu- 
sed juba järgmiste lugude teemaks. 


Oreli saime pealekauba 


Lõpetuseks veel paar sõna sellest, 
kuidas paljudele arusaamatul viisil 
on Tallinna koguduses nende aastate 
jooksul põimunud oreliehitus ja sot- 
siaaltöö, nii et täna on ootamatult 
raske aru saada, kus siis ikkagi üks 
lõpeb ja teine algab. Neis oludes on 
mõned asjaosalised meenutanud Ur- 
ve Aulise ettenägelikke sõnu möödu- 
nud aastatuhande lõpul: “Orel ei ole 
eesmärk omaette. Öeldud on (Mt 
6:33): “Aga otsige esmalt Jumala rii- 
ki ja tema õigust, siis seda kõike an- 
takse teile pealegi!”” Aga kuidas sa 
näljasele ja paljale inimesele ütled, 
et nõua kõigepealt Jumala riiki? Tä- 
na väidavad tegijad, et 80-90 prot- 
senti tehtud tööst on olnud sotsiaal- 
töö ja 10-20 protsenti orelitöö. 


Ja orel antigi pealekauba! 
Infokillud ja muljed kogus 


ja põimis kokku 
KÄRT JÄNES-KAPP 


Üks rääkimata lugu 


VALDEKO DREIFELD, Võru kogudus 


Pilguheit teise kursuse väljasõidule 
Sakussaare ja Rakvere kogudusse, 
mis sai teoks EMK Teoloogilise Semi- 
nari 2011. aasta kevadsemestri kursu- 
se “juhendatud teenimine” raames. 


14. mail 2011 Sakussaares 


Oli jahe ilm. Olime oma kursuse palvegrupiga just 
tundnud Hans ja Sirly Lahi külalislahkust Sakussaares 
nende kodus, mis on ühtlasi Sakussare koguduse hoone 
ning kooskäimise koht. Õhtu oli möödunud heas ja sõb- 
ralikus osaduses, valmistudes järgmise päeva teenistu- 
seks EMK Rakvere koguduses. Tundus, et kõik sujub, 
nagu vaja. Teenistust juhatama olime ühel häälel valinud 
vend Mihkel Nõlvaku, muusika ja laulude esitajaks Sirly 
Lahi ja Mary-Liisi Riibaki, tunnistuste jagajaiks Sigrid 
Kaarlõpi ja Urmas Jäe, eestpalvetajateks Sirly, Urmase, 
Mary-Liisi ja jutlustajaks minu. Tunnistas Maris Kuiv. 

Olin oma jutluse mitu nädalat varem valmis kirjuta- 
nud ning teinud seda erilise hoolikusega. Lugesin seda 
korduvalt ning tegin hulga keelelisi ning sõnalisi paran- 
dusi. Põhjus oli lihtne — tahtsin Jumala Sõna mitte ainult 
võimalikult hästi edasi anda, vaid siduda selle ka vasta- 
va aja ja päevaga. Oli juba väike hirm, et pean teksti 
uuesti trükkima, sest polnud sellega ikka veel rahul. 

Paar päeva enne jutlustamist otsustasin, et enam teks- 
tile pilku ei heida — ei saa ju lõputult parandada, kusagil 
on mõistlikkuse piir. Kartsin “vinti üle keerata” ning loo- 
busin isegi teksti meenutamisest. Asi läks nii kaugele, et 
kui teenistuse eelõhtul minult küsiti, millest tahan rääki- 
da, siis ei meenunud enam midagi - pidin ikkagi teksti 
välja võtma. 

Jutluse teema olin valinud kirikukalendrist, selleks oli 
algkoguduse areng pärast Jeesuse ristisurma ja üles- 
tõusmist. Ma ei kahelnud hetkegi, et on õige rääkida, mi- 
da elasid üle Jeesuse jüngrid pärast Kristuse kannatusi. 

Kui varasemalt olin jutluste teemat valides alati tund- 
nud “suurt peavalu”, sest “head ideed” ei tahtnud kuida- 
gi pähe tulla (olen nimelt oma koguduse jutlustaja ja mit- 
te ainult — käin mõnikord ka mujal esinemas), siis eelmi- 
sel õppesessioonil Priit Gregorios Tamme liturgialoengu 
ajal sain ühtäkki selguse, kui ta ütles, et peame teenis- 
tustel lähtuma kirikukalendrist. Kogu kirikuaasta on 
üles ehitatud Jeesuse sünni ja surnuist ülestõusmise tel- 


Urmas Jäe, Mari-Liis Riibak ja Sirly Lahi. 


jele ning seda peaksimegi võimalikult loomutruult ja täp- 
selt oma kogudusele edasi andma. Sel momendil taipa- 
sin, et pole vaja otsida midagi ekstravagantset ega origi- 
naalset oma mõistusest, vaid Jumal on see, kes annab 
jutluse teema. Need teemad on peaaegu valmis kujul et- 
te antud ja pole vaja hakata endal välja mõtlema, mis 
võiks “rahvale peale minna”. Küllap poleks viimane ka 
Jumala valitud Sõna oma rahvale. Nii et edasised jutlu- 
seteemad on mul ikka olemas olnud - nende aluseks on 
Piibel ning teemavalikul on abiks kirikukalender, mis on 
alati käeulatuses. Nii lihtne see ongi. Heureka! 

Niisiis, ees ootas ärev öö ja hommik. 

P S. Urmase õhtune grillitud seakaelaliha oli fantasti- 
line. Ja mis “kõige tähtsam” - seda oli palju, jätkus kõi- 
gile ning jäi hommikukski. 


15. mail 2011 Rakveres 


Hommik Sakussaares ja aeg enne teenistust Rakveres 
läksid kiiresti ning sujuvalt. 

Pastor Hans Lahi juhatas teenistuse sisse ja andis oh- 
jad üle meie teenistusgrupile. Mihkli kindlakäeline juhti- 
mine, ilusa kõlaga laulud ning simbli ja kandle rahusta- 
vad helid olid nagu palsam minu ärevale hingele. Püüd- 
sin olla rahulik. Teadsin, et kõik, mis vaja, on tehtud ja 
hästi tehtud — ma polnud ennast kunagi nii põhjalikult 
ette valmistanud kui selleks päevaks. Kuid ärevus kas- 
vas. Palvetasin mõttes, et Jumal aitaks ja rahustaks, sest 
liigne närveldamine pole hea — see mõjub halvasti mu 
häälele, mis on mingi haiguse sümptomina kähe ja tükib 
vibreerima. Teadsin ka, et väike närv peab enne esine- 
mist siiski sees olema, sest liigne rahu ei tähenda kuna- 
gi midagi head. 

Fotod: MAREK NUMMU 


1° 


Valdeko Dreifeld 


Järsku oligi käes minu hetk. Mih- 
kel tegi mulle rahva jaoks märkama- 
tu märguande — sinu kord, kuulajad 
on sinu päralt. Tõusin aeglaselt möö- 
da kantsli treppi üles ja peas vasardas 
üksainus mõte - kõik peab minema ja 
lähebki hästi. See pole esimene kord. 

Asetasin prillid ninale, ootasin 
meelega veidi kauem. Kirikuruumis 
valitses hiirvaikus. 

Tervitasin. Andsin edasi tervitused 
Võru koguduselt (pidin end seejuures 
parandama, sest sõnasin algul Võru 
asemel Räpina) ja selgitasin, et olen 
nagu teisedki teise kursuse üliõpila- 
ne, ja et mul on rõõm koos selliste 
tublide noorte inimestega koos õppi- 
da ning teenida. Selgituseks — olen 
üle kuuekümne ja arvatavasti tekitas 
see kuulajates teatud segadust, sest 
ruumist käis kahin läbi. 

Umbes nii see algas. Tundus, et 
sissejuhatus polnud paha. Ovatsioo- 
ne ja hurraahüüdeid küll polnud, 
kuid öeldu võeti vastu ja saalist hõi- 
gati tervisi ka Võru kogudusele. 

Võib-olla oligi mu väike eksimus 
hea ning kaotas minu ja koguduse 
vahelise distantsi. Kogudus nägi, et 
ka mina olen ekslik. Võib-olla tõesti 
oli see õige ja hea, sest kohe oli mär- 
gata, et kuulama asuti hoolsasti. Äk- 
ki peaks selliseid “väikeseid” eksitu- 
si edaspidigi tegema? 

Edasi kulges kõik väliselt ladu- 
salt, vähemasti arvasid nõnda mu 

pärimise peale hiljem teised, kes ei 
märganud midagi. Samas oli minu 
sees nagu mingi saatan, kes tahtis 
kogu aeg mind segadusse ajada, 
hääle värisema panna ning jalad 
nõrgaks muuta. Ma mõtlesin, et mis 
see nüüd küll on? Kas tõuge läbipõ- 
lemisele, läbikukkumisele? Ei, seda 
rõõmu ma talle (saatanale) ei val- 
mista! Nõnda võitlesin seal selle 
“kutsumata külalisega”. Olin pingu- 
tusest lõpuks higine, olgugi et saal 
oli jahe ja mul oli enne kantslisse mi- 
nekut isegi külm. 

Lõpuks, kui jutlus läbi sai ja ütlesin 
“palvetagem”, saabus minusse äkki 
üleloomulik rahu, nagu ma polnud 
kunagi pärast oma ülesastumist tund- 
nud. Mul käis peast läbi mõte - saatan 
läks “saba jalge vahel” ära, sest oli 
kaotanud. Ja ta oligi kaotanud, sest 


lõid 
i 
-— 


Mi 


"s si 
- -— 
“A Nima 


a) 


Jumala abiga läks kõik hästi. 

Pärast teenistust oli mul väga hea 
meel nii oma kursusekaaslaste, pas- 
tori kui ka minu jaoks täiesti võõras- 
te inimeste tänusõnade, õnnitluste ja 
kallistuste üle. Jutlus olevat väga hea 
olnud. 

Arvan, et mitte ainult jutlus pol- 
nud hea, vaid kogu teenistus oli hea 
ja selle eest tuleb tänada kogu meie 
haruldaselt head ja tublit palvemees- 
konda ning sama tublit ja head kur- 
sust, aga ka õppejõude ja seminari. 
Võin liialdamata öelda, et meie väike 
kollektiiv (sekulaarses keeles) on 
tõesti eriline. Seda on mitmed õppe- 
jõud juba varem märganud ja ka väl- 
ja öelnud. 

Tänu Jumalale, et oleme nõnda 
kokku saanud ja saame Tema Kõr- 
gust teenida! 


gr ES 


Seminari palvegrupp koos pastoriga Rakvere metodisti kiriku trepil. Esireas 


vasakult paremale: Sirly Lahi, Leevi Lahi, Valdeko Dreifeld ja Mihkel Nõlvak, 
aste kõrgemal Maris Kuiv ja pastor Hans Lahi, viimases reas Urmas Jäe ja 
Mari-Liis Riibak ning Marek Nummu ja Liisi Talv. 


Konkurss EMK 
haldus- ja finantsjuhi 
ametikohale 


esti taasiseseisvumise 

järgse kahekümne aasta 

jooksul on EMK saanud 

märkimisväärset majan- 

duslikku toetust välis- 
maalt nii ehituste, pastorite palkade 
kui ka paljude muude projektide ra- 
hastamiseks. Täname Jumalat ja pal- 
jude riikide vendi-õdesid metodiste, 
kes on meie väikest kirikut toetanud. 
Samas viitavad viimaste aastate ten- 
dentsid, et välismaine toetus on ka- 
hanemas. 

Vaimuliku teenimise ja misjonitöö 
kõrval tuleb kirikul hakata ühe roh- 
kem mõtlema, kuidas heaperemehe- 
likult majandada ka siis, kui välisabi 
järk-järgult vähenedes üldse ära 
kaob. Piiskop on andud mõista, et 
majanduslik iseseisvus ja toimetulek 
peab oleme koguduste kasvu ja uute 
koguduste rajamise kõrval meie kiri- 
ku üks põhiprioriteete. 

Täna on EMK pastorite palgad väi- 
kesed ja kogudused majanduslikult 
mitte väga tugevad. Mõningais kogu- 
dustes on raskusi elektri ja küttearve- 
te tasumisega, rääkimata finantside 
eraldamisest kogudusetöö sisuliseks 
edasiarendamiseks või pastorile ja 
töötegijatele palga maksmisest. 

Oleme teinud ettevalmistusi, et 
olukorda Jumala abiga parandada. 
Kuigi oleme väike kirik, on Jumal 
andud meilegi ressursse, mis tuleb 
panna kiriku missiooni täitmiseks 
majanduslikku tulu teenima. 

Varakevadel avanes võimalus kir- 
jutada projekt toetuse saamiseks 
EMK finants- ja haldusjuhi töölevõt- 
miseks. Pean seda imeks, et Inglis- 
maa Metodisti Kirik, kuhu projekt 


sai esitatud, saatis meile augusti Seetõttu ongi EMK kirikuvalitsus 
lõpul positiivse vastuse, olles pro- kuulutanud välja konkursi EMK hal- 
jekti heaks kiitnud ja seega järgne- -dus- ja finantsjuhi ametikohale. 

vaks viieks aastaks andnud finants- TAAVI HOLLMAN 
katte majandusjuhi töölevõtmiseks. superintendent 


Kandidaadilt eeldame, et ta on olnud vähemalt viis aastat ühe kristliku 
kiriku liige ning soovib töötada haldus- ja finantsküsimuste valdkonnas. 


EMK haldus- ja finantsjuhi ametikohale kandideerijailt ootame 
H kirjalikku nägemust oma tööst sel ametikohal, 
H OV-d, 

mis tuleb saata aadressile keskus(dOometodistikirik.ee 

hiljemalt 31. detsembriks 2011. 


EMK haldus- ja finantsjuhi tööülesanded 


E kiriku, koguduste ja misjonikeskuste finantsalane konsulteerimine kiriku 
varade ja finantside efektiivseks kasutamiseks 

E kiriku kinnisvara hooldusega ja finantsidega seotud administratiivülesan- 
nete täitmine 

E kinnisvaraalaste konsultatsioonide administreerimine (konsultantide leid- 
mine) 

E kiriku administreerimist ja jätkusuutlikkust toetavate seminaride korralda- 
mine ja infomaterjalide koostamine 

H seminaride korraldamine ja infomaterjalide koostamine propageerimaks 
kümnise maksmise ja annetuste tegemise piibellikke aluseid 

H projektide kirjutamine ja koolituste korraldamine projektide kirjutamiseks 

M nüüdisaegsete kommunikatsioonivahendite kasutamise alaste koolituste 
korraldamine 


Nõuded EMK haldus- ja finantsjuhile 


B vastab eluviisilt kristliku moraali ja eetika normidele 

H omab head organiseerimis- ja suhtlemisoskust, loovust, pingetaluvust 
ja aktiivsust 

B oskab kirjutada projekte 

H valdab eesti, inglise ja vene keelt 

H omab kõrgharidust (soovitavalt majandusalane või juriidiline), oskab 
kasutada arvutit 

H vastava ala töökogemus 

E isikliku sõiduvahendi kasutamisvõimalus tööülesannete täitmiseks 

KALENDER 2012 


Eesti Metodisti Kiriku keskus 
Narva mnt 51, 10152 Tallinn 
tel 6688497, tax 6688498 


EMK kalender 
aastaks 2012 


8.—15. jaanuar 
10. veebruar 


16.—18. veebruar 
2. märts 


22.—24. märts 


22. aprill — 4. mai 
26. mai 


19.—20. juuni 
21. juuni 

10.—15. juuli 
16.—23. juuli 
24.—29. juuli 


24.—30. juuli 


28. juuli 
8.—12. august 
23.—26. august 


28.—29. september - 


17.—21. oktoober 


9.—10. november 


16.—17. november - 


EMK aasta 2012 


Eesti Evangeelse Alliansi 
palvenädal 


viimane võimalus vormistada 
Koduteel 2012. aasta tellimus 


Eesti Sõprade koosolek Nashville*is 


ülemaailmne oikumeeniline 
naiste palvepäev 


koguduse arengu kool Tallinnas, 
pastorite õppepäevad 


ÜMK peakonverents Tampas 


jutlustajate jututuba Pärnu 
Agape kirikus 


aastakonverents Tallinnas 
Teoloogilise Seminari lõpuaktus 
noorte misjoniseminar 
suvemisjon kogudustes 


oikumeeniline misjoniüritus 
“Heartbeat Tallinn” 


bussimisjon “Heartbeati” raames 
Tallinnas 


oikumeeniline Kristuspäev Tallinnas 
Euroopa metodisti festival Kraköwis 
suvekonverents Giideoni laagris 
pastorite osadus- ja õppepäev 


Põhja-Euroopa ja Euraasia 
ÜMK Keskkonverents Kaunases 


GLS-juhtimiskoolitus Tallinnas 
GLS-juhtimiskoolitus Tartus 

